recursal/SuperWikiNEXT-32B huggingface dataset:
**Sharp SX862** 係 Sharp 出嘅手提電話，屏幕設計用咗好多幾新嘅技術，好似 VGA 解像度以及 2000:1 嘅對比度。佢個屏幕有成 3.2" 咁大，重可以用 16:9 全闊屏幕睇 VGA 質素嘅影片，成個屏幕重可以扭到好似個 T 字咁。

|  |  |
| --- | --- |
| 製造商 | Sharp |
| 推出日期 | 2008 |
| 熒幕 | 3.2"（854 x 480像素）16:9 闊屏幕播放VGA内容 |
| 相機 | 3.2 百萬像素 / 自動對焦 / 自動曝光操控 / 25 倍數碼變焦 / 補光燈 / 微距模式 / 連環快拍多達9張相片 |
| 內置記憶 | 50 MB |
| 外置記憶卡 | 2GB MicroSD 記憶卡 |
| 網絡制式 | HSDPA 3.6Mbps / WCDMA 2100MHz / GSM 三頻900/1800/1900MHz |
| 傳輸功能 | 藍牙、USB、紅外線 |
| 電池類別 | 鋰電池 |
| 體積 | 110.6 x 50 x 18毫米 |
| 重量 | 120克 |
| 機身設計 | 摺疊式 |

歷史
--

Sharp SX862係2007年底喺日本發行嘅Sharp 920SH嘅國際版。喺香港，Sharp SX862係由SmarTone-Vodafone獨家發售。

特色
--

### 屏幕

Sharp SX862有3.2" AQUOS 液晶屏幕（854 x 480像素），提供 VGA高解像同 2000:1 對比度。屏幕用 CG silicon 技術嚟造，喺好光嘅環境度，都睇得好清楚。

液晶顯示屏用 Mobile Advance Superview 技術，可視角度有成160度。喺正面90度角或者側面嘅160度角去睇，畫面都唔會受反光所影響。

### 多媒體播放器

Sharp SX862 內置多媒體播放器同高解像度嘅VGA屏幕。功能好似DVD機，例如快速前進、回轉同暫停等功能，重有埋時間搜畫功能，一㩒就可以喺上次停播嘅位置度開始播。

用家可透過SmarTone-Vodafone嘅Vboxx或其他來源，轉載影片、短片或者電視節目等內容到Sharp SX862。

Sharp SX862支援多種格式好似MP3、AAC+、eAAC+、AAC、同M4A 等。

### 互聯網

Sharp SX862 支援 HSDPA 3.6Mbps 嘅速度上網，又可以用橫向全屏幕顯示網頁内容。用家重可以用分頁功能，同時開三個唔同網頁；另外，可選擇游標模式，好似用緊滑鼠咁；或直接用直按模式，快速揀選連結。用家重可以用放大功能，方便睇網頁内容。

### 攝錄機

Sharp SX862有3.2 百萬像素鏡頭，其他功能包括自動對焦、自動曝光操控同補光燈等等。短片攝錄同播放有 VGA 高解像質素。

規格表
---

|  |  |
| --- | --- |
| 尺寸 | 110.6 x 50 x 18毫米 |
| 重量 | 120克 |
| 通話時間 | 最長200分鐘 |
| 備用時間 | 最長350個鐘 |
| 視像通話時間 | 最長110分鐘 |
| 機身顏色 | 藍 / 銀 |
| 主屏幕面積 | 3.2 吋 |
| 機身屏幕面積 | 0.5吋 |
| 主屏幕顏色 | 262K |
| 機身屏幕顏色 | 黑白 |
| 主屏幕解像度 | 854 x 480 解像度 |
| 機身屏幕解像度 | 60 x 32 解像度 |
| 網絡制式 | HSDPA 3.6Mbps / WCDMA 2100MHz / GSM三頻 900 / 1800 / 1900MHz |
| 內置記憶體 | 50MB |
| 外置記憶體 | microSD（可支援最高2GB） |

配件
--

* 電池
* 充電器
* 立體聲耳筒
* 免提耳筒套裝
* 程式光碟
* USB傳輸線
* 2GB MicroSD 記憶卡
* 用戶指南（英文 / 中文）

參考
--

* SmarTone-Vodafone Sharp SX862 官方網頁
* Sharp SX862 官方規格表
* Sharp SX862 喺 Youtube
* Sharp SX862 短片轉載示範
**太古集團**（英文：**Swire Group**）係一間老牌英資洋行，清朝時即從事同中國嘅貿易。今日嘅太古係一間植根喺亞洲嘅跨國公司。其中喺大中華區嘅業務多用**太古**（Taikoo）名稱。

英國太古集團有限公司
----------

**英國太古集團有限公司**（John Swire & Sons Ltd.）係太古集團嘅最終控股公司，總部位於英國倫敦，現任嘅董事會主席係何禮泰。英國太古集團嘅附屬公司包括中國航業公司、太古船務有限公司、太古海運有限公司、Tasman Orient Line、Polynesia Line、Swire Oilfield Services Ltd.以及James Finlay Ltd.等等。

香港太古集團有限公司
----------

**香港太古集團有限公司**（John Swire & Sons (HK) Ltd.）喺香港註冊，係母公司英國太古集團有限公司嘅全資附屬公司，現任嘅董事會主席係史樂山。香港太古集團旗下嘅太古股份有限公司係一間喺香港交易所上市嘅綜合企業，其他附屬公司包括太古貨運有限公司、太古船務（代理）有限公司、躍達汽車有限公司以及太古旅遊有限公司。

香港太古集團係太古股份嘅直接控股公司，並為英國太古集團全資附屬公司；英國太古集團擁有太古股份發行股本約44.19%及58.99%投票權。

睇埋
--

* 太古股份有限公司

出面網頁
----

|  |  |
| --- | --- |
|  | 維基同享有多媒體嘅嘢：**Swire Group** |

* 太古集團
* 太古股份有限公司
* 太古股份有限公司 太古汇子公司
呢篇文講美國國歌。搵緊美國國旗嘅話，請睇〈**花旗**〉。
**星條旗**（粵拼：sing1 tiu4 kei4；英文：The Star-Spangled Banner）係美國嘅國歌，由法蘭些士·史葛·基作詞，尊·史塔福·史密夫作曲。

好多人經常將呢首歌同尊·菲臘·蘇沙嘅《永遠嘅星條旗》溝亂。

歷史
--

1814年，美國同英國打仗，詩人法蘭些士·史葛·基喺堡地磨見到英軍對麥亨利堡嘅進攻，同美軍嘅英勇抵抗之後，1814年9月13號凌晨美國國旗重喺堡壘上飄揚令佢深受感動，於是喺一封信嘅背後寫咗幾句詩。第二日，佢將呢首詩交畀法官約瑟·H·尼古遜，尼古遜睇到首詩同英國作曲家尊·史塔福·史密夫嘅《送俾喺天堂嘅阿那其安》好夾，於是將首詩印咗出嚟。同年9月20號，《堡地磨愛國者報》同《美國人報》刊登咗呢首歌，令到呢首歌開始流行。

1889年7月27號，嗰時嘅美國海軍部長班哲文·富蘭克林·翠斯簽署374號命令，將《星條旗》定做升旗嘅官方旋律。1931年3月3號，美國總統夏拔·胡佛將《星條旗》正式定為美國國歌。

歌詞
--

### 英文歌詞

| 英文 | 逐行直譯參考 |
| --- | --- |
| Oh, say can you see by the dawn’s early light
What so proudly we hailed at the twilight’s last gleaming?
Whose broad stripes and bright stars through the perilous fight,
O’er the ramparts we watched were so gallantly streaming?
And the rocket’s red glare, the bombs bursting in air,
Gave proof through the night that our flag was still there.
Oh, say does that star-spangled banner yet wave
O’er the land of the free and the home of the brave? | 噢喂，晨曦初現，你睇唔睇見
我哋有乜喺夕陽消失前會咁自豪致敬？
佢有闊條、閃星，喺險戰中一直
飄喺我哋勇敢看守嘅城牆上頭？
火箭紅光閃閃、炸彈爆炸喺天
都證明成晚我哋支旗都仲喺度
噢喂，你話係咪？爾支星條旗仲飄揚緊
喺上面嘅就係自由嘅國土同勇者嘅家園！ |

### 粵文歌詞

噢，從頭說起，天朦光就至見  

豪豪歡呼高唱，斜陽照得旌旗亮  

星條闊又輝煌，打仗險而未傷  

遙遙壁壘仰望，重見威風飄揚  

火箭紅焰雖高，炮彈開花雖響，  

通宵雖過了，渠都安穩無恙  

噢，看那星條旗飄揚，永保家園無殃  

自由多天地寬廣，勇敢的安家鄉

粵文歌詞由三藩市市立大學 Simon Tsang 先生所寫，出版於由三藩市市立大學以英語爲第二語言（ESL）及成爲公民計劃（Citizenship Program）部門一眾老師建議、由 Tina Wong Chin 先生主編嘅《廿一世紀公民》（*Citizenship In the 21st Century*）一書內。

睇埋
--

* 花旗
* 《永遠嘅星條旗》
* 國歌

出面網頁
----

|  |  |
| --- | --- |
|  | 維基同享有多媒體嘅嘢： **美國國歌** |

* 美國國家歷史博物館有關美國國歌嘅網頁
* 美國國歌星條旗
* 星條旗（MP3）
**星加坡標準時間**（粵拼：sing1 gaa1 po1 biu1 zeon2 si4 gaan1）
（**SGT**）係星加坡所採用嘅時間標準。星加坡標準時間全年比協調世界時快8個鐘，即係同位於UTC+8嘅馬來西亞、菲律賓、汶萊同埋中國標準時間嘅北京時間、香港時間、澳門標準時間同台北時間相同。

歷史
--

星加坡嘅地理位置座落於印度支那時間（UTC+7）嘅時區之上，喺1905年5月31號起正式使用UTC+7作為星加坡時間。之前，星加坡嘅時間係UTC+6:55:25。喺星加坡日治時期，星加坡名義上全年採用夏令時間，實際上係要令星加坡時間同東京時間一致，即UTC+9。戰後嘅夏令時間，都有用過UTC+7:20及UTC+7:30。

1981年，由於鄰近嘅馬來西亞將馬來西亞標準時間由UTC+7:30轉為UTC+8，星加坡亦喺1982年1月1號跟馬來西亞改用UTC+8到而家。

歷史上嘅「星加坡標準時間」| 年代 | UTC 時區 | 子午線 |
| --- | --- | --- |
| 1905年5月31號 及之前 | +6時55分25秒 | 103° 51′ 16" E |
| 1905年6月1號 - 1932年12月31號 | +7時00分00秒 | 105° 00′ 00" E |
| 1933年1月1號 - 1941年8月31號 | +7時20分00秒 | 110° 00′ 00" E |
| 1941年9月1號 - 1942年2月15號 | +7時30分00秒 | 112° 30′ 00" E |
| 1942年2月16號 - 1945年9月12號 | +9時00分00秒 | 135° 00′ 00" E |
| 1945年9月13號 - 1981年12月31號 | +7時30分00秒 | 112° 30′ 00" E |
| 1982年1月1號 至今 | +8時00分00秒 | 120° 00′ 00" E |

參考
--

1. ↑  Helmer Aslaksena. "Why is Singapore in the "Wrong" Time Zone?". 星加坡國立大學數學系. 原著喺2010年7月28號歸檔. 喺2010年6月21號搵到.
**星星師傅**（1960年代—），原名Chow Yiu Chung，本身係中菜大廚，喺2018年開設以烹飪為主題嘅YouTube頻道「職人吹水」，依家有超過67萬名訂閱者。佢嘅YouTube頻道除咗烹飪，亦有一啲旅遊嘅分享。因應佢嘅知名度，佢有時都會接受主流傳媒嘅訪問。

經歷
--

佢曾經喺訪問入面提過，自己早年讀書唔多，阿爸係順德家廚，細細個已經要落場幫手，由於見到家庭負擔愈重，為咗搵食，13歲就入行，初時喺西灣河、柴灣等大牌檔做打雜，由送外賣、洗碗、水吧等乜都要做。之後轉做茶餐廳，又做過好短時間嘅西廚，再轉做中菜廚師。佢又提到，自己喺廚房落場時間會幫大廚煮福食，所以有比較多機會實習廚藝技巧。去到90年代尾，佢自立門戶開設茶餐廳、上海菜館同西餐廳。

不過，之後佢因為體重過高同埋高血壓等慢性疾病病倒，要做多次手術，之後決定減肥，建立比較健康嘅生活習慣。康復後，佢希望搵一份穩定而壓力較小嘅工作，於是佢轉去老人院舍做廚師。

但去到2020年3月，55歲嘅佢因為身體勞損情況惡化，決定提早退休。

政治立場
----

佢被部分反送中運動支持者視為黃色YouTuber。

睇埋
--

* 香港YouTube頻道訂閱人數排行榜（中文：香港YouTube頻道訂閱人數排行榜）

參考
--

1. 1 2  〈YouTube上嘅〈職人吹水〉@SingSingKitchen頻道〉.
2. 1 2 3 4  〈退休廚師大病重生獲啟發 YouTube拍片免費分享入廚心得 - 香港經濟日報 - 報章 - 副刊〉. *paper.hket.com*. 喺2022-04-15搵到.
3. ↑  李納德 (2021-03-31). 〈職人吹水︳星星師傅教包雲吞竅門 靈魂唔係蝦 煮完煲水可以咁用〉. 《香港01》 (香港中文). 喺2022-04-15搵到.
4. ↑  〈Singsing Kitchen：黃色商家（媒體、煮食）｜香港編年史〉. 《香港編年史》. 2020-08-07. 喺2022-04-15搵到.

出面網頁
----

* 職人吹水YouTube頻道
《**帖撒羅尼迦前書**》（希臘文：Προς Θεσσαλονικείς Α΄）係使徒保羅喺哥林多寫畀公元1世紀帖撒羅尼迦教會嘅一封信。呢封信寫成時間大約公元50年，呢封信可能係保羅書信之中最早列入正典嘅作品，亦係除咗馬太福音之外用希臘文寫成最早嘅聖經書目之一。

簡介
--

作者：保羅  

日期：51年  

地點：哥林多  

收信人：帖撒羅尼迦教會  

帖撒羅尼迦係羅馬政府統治下馬其頓嘅首府。保羅離開腓立比之後，喺嗰處建立教會。不過冇幾耐，當地嘅猶太人因為妒忌保羅喺非猶太人中傳揚信息，成功轉移咗佢哋對猶太教嘅興趣而起來反對保羅。保羅被迫離開帖撒羅尼迦，去庇哩亞。佢到咗哥林多之後，佢同工提摩太返來，向佢報告帖撒羅尼迦教會嘅情況。

保羅寫呢封信嘅目的係鼓勵當地嘅基督教，堅定佢哋嘅信心。佢為所聽到關於佢哋嘅愛心同信心嘅事多謝上帝，佢提起當佢同佢哋喺一齊生活嘅時候，然後答佢哋提出關於基督再來嘅一的問題，例如：一個信耶穌嘅人喺基督再來之前死咗，可唔可以分享基督再來嘅時候所帶來嘅永生？基督幾時再來？保羅趁呢個機會勸佢哋要繼續工作，喺盼望中等候基督嘅再來。

提要
--

1. 序言（1章1節）
2. 多謝同頌讚（1章2節-3章13節）
3. 對基督徒行為嘅勉勵（4章1-12節）
4. 關於基督再來嘅指示（4章13-5章11節）
5. 最後嘅勸勉（5章12-22節）
6. 結語（5章23-28節）

| * 睇
* 傾
* 改
聖經 |
| --- |
| 舊約聖經 | 

|  |  |
| --- | --- |
| 摩西五經 | 創世記 · 出埃及記 · 利未記 · 民數記 · 申命記 |
| 歷史書 | 約書亞記 · 士師記 · 路得記 · 撒母耳記上 · 撒母耳記下 · 列王紀上 · 列王紀下 · 歷代志上 · 歷代志下 · 以斯拉記 · 尼希米記 · 以斯帖記 |
| 詩歌智慧書 | 約伯記 · 詩篇 · 箴言 · 傳道書 · 雅歌 |
| 大先知書 | 以賽亞書 · 耶利米書 · 耶利米哀歌 · 以西結書 · 但以理書 |
| 小先知書 | 何西阿書 · 約珥書 · 阿摩司書 · 俄巴底亞書 · 約拿書 · 彌迦書 · 那鴻書 · 哈巴谷書 · 西番雅書 · 哈該書 · 撒迦利亞書 · 瑪拉基書 |

 |
| 新約聖經 | 

|  |  |
| --- | --- |
| 福音書 | 馬太福音 · 馬可福音 · 路加福音 · 約翰福音 |
| 歷史書 | 使徒行傳 |
| 保羅書信 | 羅馬書 · 哥林多前書 · 哥林多後書 · 加拉太書 · 以弗所書 · 腓立比書 · 歌羅西書 · 帖撒羅尼迦前書 · 帖撒羅尼迦後書 · 提摩太前書 · 提摩太後書 · 提多書 · 腓利門書 |
| 普通書信 | 希伯來書 · 雅各書 · 彼得前書 · 彼得後書 · 約翰一書 · 約翰二書 · 約翰三書 · 猶大書 |
| 預言書 | 啟示錄 |

 |
有四瓣嘅玫瑰
喺拓撲學入面，**玫瑰**（英文：Rose，又叫「bouquet of *n* circles」，即係 ***n*-圓花束**）係一個拓撲空間，係透過將一拃圓形黐落同一點到整成嘅。組成嘅圓形叫做「花瓣」（petals）。玫瑰喺代數拓撲入面好重要，佢同自由羣好有關係。

定義
--

「8字」嘅基礎羣係由***a***、***b***生成嘅自由羣
玫瑰係一拃圓嘅楔積，即係話，玫瑰可以寫做商空間 C/S，其中C係一拃圓嘅不交聯集（disjoint union），S就係每個圓抽一點出嚟。如果當玫瑰係一個胞複形（cell complex）嚟睇嘅話，佢有一個頂點（0-維複形），另外每一塊花瓣對應一條邊（1-維複形），呢點亦都令佢可以被睇做一個拓撲圖（topological graph）。

另一邊面，有n塊花瓣嘅玫瑰亦可以透過將一個圓上面嘅n個點黐埋而得到，得2塊花瓣嘅玫瑰好多時又叫做「8字形」（figure eight）。

同自由羣嘅關係
-------

8字嘅萬有覆蓋，可以睇做***a***、***b***生成嘅自由羣嘅Cayley圖
玫瑰嘅基礎羣係一個自由羣，當中每一塊花瓣對應一個生成元，萬有覆蓋係一棵無限樹，可以睇做個自由羣嘅Cayley圖。調返轉，呢件事可以睇做自由羣嘅羣展示（group presentation）嘅展示複形（presentation complex）。

玫瑰嘅其他覆蓋對應著自由羣嘅子羣。玫瑰嘅任何覆蓋都係一個圖，對應著自由羣嘅任何子羣都係自由羣呢個事實（Nielsen-Schreier定理）。

因為玫瑰嘅萬有覆蓋係可縮嘅（contractible），所以其實玫瑰係自由羣嘅Eilenberg-MacLane空間，即係話，高維（*n* ≥ 2）嘅上同調羣*Hn*(*F*)係平凡嘅。

其他性質
----

環面上面嘅8字
* 任何相連嘅圖都同一支玫瑰同倫，事實上，可以將一個生成樹縮埋，形成嘅商空間就係一支玫瑰。
* 一個圓盤整走n點（或者球面整走n + 1點）可以形變收縮（deformation retract）做一支n瓣玫瑰，每一塊花瓣圍繞著一粒整走咗嘅點。
* 一個環面整走一點可以形變收縮做個8字，一個虧格係g嘅曲面整走一點可以形變收縮做一支2g瓣玫瑰，可以諗做基礎多邊形嘅邊界。
* 亦都可以考慮無限瓣嘅玫瑰，佢嘅基礎羣係無限個生成元嘅自由羣。可數無限瓣嘅玫瑰同夏威夷耳環好似，存在住由呢支玫瑰打去夏威夷耳環嘅連續雙射，但係佢哋唔係同胚嘅（反函數唔連續），其中一個睇法係呢支玫瑰係唔緊緻嘅，但係耳環係緊緻嘅。

睇埋
--

* 拓撲空間一覽
* 花束圖（Bouquet graph）
* 自由羣
* 花瓣投射
* Quadrifolium
* 拓撲圖

參考書
---

* Hatcher, Allen (2002), *Algebraic topology*, Cambridge, UK: Cambridge University Press, ISBN 0-521-79540-0
* Munkres, James R. (2000), *Topology*, Englewood Cliffs, N.J: Prentice Hall, Inc, ISBN 0-13-181629-2
* Stillwell, John (1993), *Classical topology and combinatorial group theory*, Berlin: Springer-Verlag, ISBN 0-387-97970-0
**不**（ba**t**7）**漏洞拉**，音譯自越南話「Bắt đầu từ nay／**抔頭自𠉞**」（IPA：/ˀɓɐʔk̚˦ˀ˥ ˀɗɜw˨˩ tɨ̞̠ɰ˨˩ nɐj˧˥/），又譯做「**北**（ba**k**7）**漏洞拉**」（因為越南部分方言），係1988年香港政府向越南船民播出嘅越南話宣傳聲帶開頭嗰四個音節，係「由而家開始」嘅意思。呢段廣播講番港府對越南船民已經實施咗甄別政策，由公營廣播嘅香港電台負責播出。其實「Bắt đầu từ nay」嘅正確發音比較似「不度隊nai3」[未記出處或冇根據]。

廣播頭尾兩段係用粵語讀番越南話嘅內容，由已故資深播音藝員鍾偉明讀出。中段嘅越南話由一位當時就嚟俾人遣返越南嘅船民讀出嚟嘅。

由於嗰段廣播嘅播放次數都幾頻密，頭嗰四個音節就成為咗唔少香港人背得出嘅越南話。響香港嘅電視節目推波助瀾之下，原本意思係「由而家開始」嘅「不漏洞拉」，有時會俾人用嚟戲稱越南人。

原文
--

> 
> 廣東話：香港對越南船民已經實施甄別政策。跟住嗰段越南話廣播，就係向佢哋講述呢個政策嘅內容。  
> 
> 
> 
> 越南文：Bắt đầu từ nay, một chính sách mới về thuyền nhân Việt Nam đã được chấp hành tại Hồng Kông. Từ nay về sau, những thuyền nhân Việt Nam kiếm cách nhập cảnh Hồng Kông với thân phận những người di tản vì vấn đề kinh tế sẽ bị coi là những người nhập cảnh phi pháp. Là những người nhập cảnh phi pháp, họ sẽ không có chút khả năng nào để được đi định cư tại nước thứ ba, và họ sẽ bị giam cầm để chờ ngày giải về Việt Nam.  
> 
> 
> 
> 廣東話：剛才嗰段越南話廣播，係向企圖進入香港嘅越南船民，講述香港對佢哋實施嘅甄別政策㗎。
> 
> 
> 

嗰陣時有香港人將呢段越南話用廣東話諧音寫咗下面呢段嘢：

> 
> 北漏杜拉，木精塞改，夜團進越喃，奶劣執行大含禁，盜奶夜獸，忍團印越濫，煙執入緊行禁，哀訓笨湧薈最反微搵來震底，捨被蓋瀨忍耐入緊肥忽，拿忍耐入緊肥忽，話可寫禁歌捉賊弄鬧，且律秘乘貢，大碌竹霸，話可寫被監禁，叻樣艾瀨埋越南
> 
> 
> 

呢段嘢如果用粵音讀出嚟，聽起嚟同原文嘅越南話廣播係好似嘅。

較為接近嘅讀音：

> 
> 北逗隊奶，木精失買耶團潤熱腩打啄執痕大紅貢。隊奶耶哨，膶團潤熱腩兼吉入緊紅貢。偎盾奮膶回意蛋兒膶地近爹寫鼻蓋啦膶回入緊非法，啦膶回入緊非法，賀寫襟歌捉卡能錨。嗲啄地頓句大匿推霸，華賀寫被蔭㩒嗲聚危曳維域腩。
> 
> 
> 

### 發音嘅接近

因為嗰段廣播會喺夜晚電台每個鐘頭整點新聞報道後嘅華南天氣報告播出後播放，次數好密，加上嗰段廣播有唔少漢字詞彙，佢哋嘅發音亦都同粵語好接近（例如：執行←→chấp hành ；入境←→nhập cảnh；非法←→phi pháp；監禁←→giam cầm），所以唔少香港人（尤其係班中學生）就算完全唔識越南話，都可以好完整咁背晒成段廣播[未記出處或冇根據]。

### 照字面翻譯越南文

以下係將段錄音裡面嗰段越南文照字面譯做書面語。

>  
> 開始自此，一政策新關於船人越南，已經執行喺香港，自此之後，眾船人越南搵路入境香港，以身份眾人移散為問題經濟，將被視為眾人入境非法，係眾人入境非法，佢哋將冇點可能任何去定居喺國第三，同佢哋將被監禁等日解回越南。 
> 
> 

### 照意思翻譯越南文

由而家開始，香港已經對越南船民實施新嘅政策。從此以後，所有因為經濟問題以船民身份設法想入香港嘅人，將會當做非法入境嘅。非法入境者唔會有任何移民去第三國嘅可能，渠哋會被監禁同埋等俾人遣返返越南。
雙曲函數
**雙曲函數**係種類似三角函數嘅函數。最基本嘅雙曲函數係**雙曲正弦函數**（**sinh**）同**雙曲餘弦函數**（**cosh**），再由佢哋導出**雙曲正切函數**（**tanh**）、**雙曲餘切函數**（**coth**）、**雙曲正割函數**（**sech**）、**雙曲餘割函數**（**csch**）。雙曲函數嘅反函數係反雙曲函數。

用幾何方式比較三角函數同雙曲函數嘅動畫。紅色線係x² + y² = 1（單位圓），而藍色線係x² - y² = 1（單位雙曲線）。紅色標記係(cos(θ),sin(θ))同(1,tan(θ))兩點，而藍色標記就係(cosh(θ),sinh(θ))同(1,tanh(θ))。紅色同藍色陰影面積都一樣係θ/2

定義
--

雙曲函數可以用幾種唔同嘅方法定義。

### 指數函數定義

* 雙曲正弦：
{\displaystyle \sinh x={\frac {e^{x}-e^{-x}}{2}}={\frac {e^{2x}-1}{2e^{x}}}={\frac {1-e^{-2x}}{2e^{-x}}}.}
* 雙曲餘弦：
{\displaystyle \cosh x={\frac {e^{x}+e^{-x}}{2}}={\frac {e^{2x}+1}{2e^{x}}}={\frac {1+e^{-2x}}{2e^{-x}}}.}
* 雙曲正切：
{\displaystyle \tanh x={\frac {\sinh x}{\cosh x}}={\frac {e^{x}-e^{-x}}{e^{x}+e^{-x}}}={\frac {e^{2x}-1}{e^{2x}+1}}}
* 雙曲餘切（*x* ≠ 0嘅時候）：
{\displaystyle \coth x={\frac {\cosh x}{\sinh x}}={\frac {e^{x}+e^{-x}}{e^{x}-e^{-x}}}={\frac {e^{2x}+1}{e^{2x}-1}}}
* 雙曲正割：
{\displaystyle \operatorname {sech} x={\frac {1}{\cosh x}}={\frac {2}{e^{x}+e^{-x}}}={\frac {2e^{x}}{e^{2x}+1}}}
* 雙曲餘割（*x* ≠ 0嘅時候）：
{\displaystyle \operatorname {csch} x={\frac {1}{\sinh x}}={\frac {2}{e^{x}-e^{-x}}}={\frac {2e^{x}}{e^{2x}-1}}}

### 微分定義

雙曲正弦同雙曲餘弦分別係以下一組微分方程入面(*s*, *c*)嘅解：

{\displaystyle {\begin{aligned}c'(x)&=s(x)\\s'(x)&=c(x)\end{aligned}}}

而 *s*(0) = 0同*c*(0) = 1。

另外，佢哋又分別乎合方程式*f* ″(*x*) = *f* (*x*)：
雙曲正弦要求*f* (0) = 1, *f* ′(0) = 0，而雙曲餘弦*f* (0) = 0, *f* ′(0) = 1。

### 三角函數定義

雙曲函數又可以將複數放入三角函數度得出：

* 雙曲正弦：
{\displaystyle \sinh x=-i\sin(ix)}
* 雙曲餘弦：
{\displaystyle \cosh x=\cos(ix)}
* 雙曲正切：
{\displaystyle \tanh x=-i\tan(ix)}
* 雙曲餘切：
{\displaystyle \coth x=i\cot(ix)}
* 雙曲正割：
{\displaystyle \operatorname {sech} x=\sec(ix)}
* 雙曲餘割：
{\displaystyle \operatorname {csch} x=i\csc(ix)}

i 喺 單位虛數 ，即係{\displaystyle i={\sqrt {-1}}}。

呢啲用複數嘅定義係由歐拉公式推出嚟嘅。

泰勒展開式
-----

上面呢幾個雙曲函數又可以化做泰勒展開式：

{\displaystyle \sinh x=x+{\frac {x^{3}}{3!}}+{\frac {x^{5}}{5!}}+{\frac {x^{7}}{7!}}+\cdots =\sum \_{n=0}^{\infty }{\frac {x^{2n+1}}{(2n+1)!}}}
函數sinh *x*淨係有*x*嘅單數次方，所以佢係一個單函數，即係−sinh *x* = sinh(−*x*)同埋sinh 0 = 0。

{\displaystyle \cosh x=1+{\frac {x^{2}}{2!}}+{\frac {x^{4}}{4!}}+{\frac {x^{6}}{6!}}+\cdots =\sum \_{n=0}^{\infty }{\frac {x^{2n}}{(2n)!}}}
函數cosh *x*淨係有*x*嘅雙數次方，所以佢係一個雙函數，即係佢喺*y*軸兩邊成對稱。函數sinh同cosh兩個展開式加埋就係指數函數嘅無限級數。

{\displaystyle {\begin{aligned}\tanh x&=x-{\frac {x^{3}}{3}}+{\frac {2x^{5}}{15}}-{\frac {17x^{7}}{315}}+\cdots =\sum \_{n=1}^{\infty }{\frac {2^{2n}(2^{2n}-1)B\_{2n}x^{2n-1}}{(2n)!}},\left|x\right|<{\frac {\pi }{2}}\\\coth x&=x^{-1}+{\frac {x}{3}}-{\frac {x^{3}}{45}}+{\frac {2x^{5}}{945}}+\cdots =x^{-1}+\sum \_{n=1}^{\infty }{\frac {2^{2n}B\_{2n}x^{2n-1}}{(2n)!}},0<\left|x\right|<\pi \\\operatorname {sech} \,x&=1-{\frac {x^{2}}{2}}+{\frac {5x^{4}}{24}}-{\frac {61x^{6}}{720}}+\cdots =\sum \_{n=0}^{\infty }{\frac {E\_{2n}x^{2n}}{(2n)!}},\left|x\right|<{\frac {\pi }{2}}\\\operatorname {csch} \,x&=x^{-1}-{\frac {x}{6}}+{\frac {7x^{3}}{360}}-{\frac {31x^{5}}{15120}}+\cdots =x^{-1}+\sum \_{n=1}^{\infty }{\frac {2(1-2^{2n-1})B\_{2n}x^{2n-1}}{(2n)!}},0<\left|x\right|<\pi \end{aligned}}}
而:

{\displaystyle B\_{n}\,}係第*n*個白努利數
{\displaystyle E\_{n}\,}係第*n*個歐拉數
**朝天路**（粵拼：ciu4 tin1 lou6）係中國廣東省廣州市入面嘅其中一條一般嘅馬路，呢條馬路喺越秀區入面，成條馬路係南北走向。南邊從光塔路同埋米市路嘅交界開始，一直向北去到中山六路同埋六榕路嘅交界嗰頭。

概要
--

全長310米，闊10米，雙向2車道。成條路係單行綫，凈係可以從南邊向北邊行。

經過嘅道路
-----

呢度啲路嘅順序係從西去到東嚟排嘅，其中**加粗**咗嘅字係主幹道：

* 光塔路、米市路
* **中山六路**、六榕路

史
-

呢條路初頭叫「朝天街」。喺唐朝嗰陣，呢度係屬於廣州嘅蕃坊。而「朝天」呢隻名就係出喺穆斯林嘅用語——朝天房（啫係話「朝覲」呢個詞，阿拉伯文：حج‎）呢個詞入面。而喺朝天街呢尐以前係有棟古代嘅城門——「朝天門」響度。如估按照《永樂大典》呢本嘢畫住嘅廣州府南海縣嘅地圖入面話咗，喺明朝初期，南海同埋番禺嘅交界就係響新店街、米市街、朝天街同埋北道嘅就日門（啫係話朝天門）呢尐，啫係話明朝或者係之前，朝天路呢度都係南海縣同埋番禺縣嘅交界。不過到咗民國23年（1934年），廣州市政府就將條朝天街整闊咗，變咗係朝天路。到咗文化大革命嗰陣就改咗名叫「朝陽南路」，後嚟到咗1983年就改返原嚟嘅名。啫係依家叫「朝天路」。

註
-

1. ↑  馬逢達，《廣州蕃坊考》1986
**玩扮嘢**（**pretend play** / **make believe**）係玩嘅一種，指涉及「扮到好似某件物體或者某個人係第樣嘢噉」嘅玩，例如一間用積木砌出嚟嘅屋並唔係一間真嘅屋，但個細路喺玩嗰陣扮到好似間積木屋係間真屋噉；又或者係玩煮飯仔，班細路扮到好似自己係一個家庭嘅成員噉，但佢哋未必真係同一個家庭嘅成員。喺年紀大少少嘅細路當中，玩扮嘢可以複雜到涉及一大班個體進行表演戲劇等嘅活動。

喺玩扮嘢嘅過程裏面，細路要展現想像力（明明物體 A 同物體 B 係兩樣嘢，但將 A 想像成 B）同埋留意唔同事物之間嘅抽象相似性（一間積木屋唔係一間真屋，但兩者都有屋頂同牆等嘅特徵）。因為噉，玩扮嘢俾人指對於認知發育嚟講好重要，而且透過對「邊個扮乜角色」等嘅談判過程（例：「我想喺套話劇入面扮演主角」）仲會涉及同人相處嘅技能。

睇埋
--

* 心靈理論

攷
-

1. ↑  Fein, Greta (December 1981). "Pretend Play in Childhood: An Integrative Review". *Child Development*. 52 (4): 1095–1118.
2. ↑  Lillard, Angeline (April 1993). "Pretend Play Skills and the Child's Theory of Mind". *Child Development*. 64 (2): 348–371.

|  |  |
| --- | --- |
| Stub icon | 呢篇**玩扮嘢**係仲未搞掂嘅楔位文。歡迎幫維基百科擴寫佢。睇 • 論 • 改 • 歷 |
**神經圖靈機**（**Neural Turing Machine**，**NTM**）係一種起源於 2014 年嘅*記憶增強*（memory-augmented；指有連接住網絡外嘅記憶單位）遞迴神經網絡架構，一部神經圖靈機主要有幾個部份：

* 一個神經網絡*控制器*（controller）；呢個部份係一個多層感知機或者遞迴神經網絡，負責同外界互動（由外界攞向量輸入或者俾向量輸出去外界）同控制成個系統（會向系統其餘部份下指令）。
* 一個記憶（memory）；呢個部份負責儲住啲記憶。
* 一個或者多個*記憶讀取器*（read head）、同
* 一個或者多個*記憶存寫器*（write head）。

喺應用上，神經圖靈機可以攞嚟模擬工作記憶（working memory；記憶功能嘅一種，指個心靈暫時儲住要用嘅資訊）涉及嘅認知過程。

圖解
--

神經圖靈機嘅結構圖解如下：

記憶讀取
----

**記憶讀取**：將記憶想像成一個 {\displaystyle N\times M} 嘅矩陣，當中 {\displaystyle N} 係記憶位置嘅數量，而 {\displaystyle M} 係每個記憶位置嘅維度（簡單講就係嗰個位置可以記住幾多個數值）。設 {\displaystyle \mathbf {M} \_{t}} 做呢個矩陣喺時間點 {\displaystyle t} 嘅狀態，{\displaystyle \mathbf {w} \_{t}} 係一個由記憶讀取器去嗰 {\displaystyle N} 個位置嘅權重向量，而且做咗標準化，即係話

{\displaystyle \sum \_{i}w\_{t}(i)=1,}
{\displaystyle 0\leq w\_{t}(i)\leq 1,\forall i}；
喺每次做記憶讀取嗰陣，個控制器都會攞到一個 {\displaystyle M} 維嘅向量 {\displaystyle \mathbf {r} \_{t}}，而

{\displaystyle \mathbf {r} \_{t}\leftarrow \sum \_{i}w\_{t}(i)\mathbf {M} \_{t}(i)}；
上述嘅嘢簡單講如下：記憶讀取器同記憶之間會有個權重，呢啲權重影響「當記憶讀取器要求提取記憶嗰陣，會有邊份記憶受到提取，而提取咗嗰份記憶就係 {\displaystyle \mathbf {r} \_{t}}」。

記憶存寫
----

**記憶存寫**：一個記憶存寫有兩個部份－*清除*（erase）同*添加*（add）；喺每一個時間點 {\displaystyle t}，記憶存寫器都會俾出三個向量－

1. 一個 {\displaystyle N} 維嘅權重向量 {\displaystyle \mathbf {w} \_{t}}、
2. 一個 {\displaystyle M} 維嘅清除向量 {\displaystyle \mathbf {e} \_{t}}、同
3. 一個 {\displaystyle M} 維嘅添加向量 {\displaystyle \mathbf {a} \_{t}}。

每一個記憶向量 {\displaystyle \mathbf {M} \_{t-1}(i)} 都會受到清除向量改造：

{\displaystyle {\text{temp}}\mathbf {M} \_{t}(i)=\mathbf {M} \_{t-1}(i)[\mathbf {1} -w\_{t}(i)]\mathbf {e} \_{t}}（{\displaystyle \mathbf {1} } 係一個完全由 1 組成嘅向量）；
然後個添加向量就會做嘢：

{\displaystyle \mathbf {M} \_{t}(i)={\text{temp}}\mathbf {M} \_{t}(i)+w\_{t}(i)\mathbf {a} \_{t}}。

註釋
--

1. ↑  就算個控制器係一個前饋網絡，因為成部神經圖靈機整體有記憶功能，所以部神經圖靈機整體依然係一個遞迴網絡。

睇埋
--

* 遞迴神經網絡
* 圖靈機

攷
-

1. 1 2 3  Graves, Alex; Wayne, Greg; Danihelka, Ivo (2014). "Neural Turing Machines" (PDF). arXiv:1410.5401.
2. ↑  Collier, Mark; Beel, Joeran (2018), "Implementing Neural Turing Machines", *Artificial Neural Networks and Machine Learning - ICANN 2018*, Springer International Publishing, pp. 94–104,
3. 1 2  NTM: Neural Turing Machines. *Medium*.
《**出貓鬥一番**》（日文：That's カンニング! 史上最大の作戦?）係1996年日本浪漫喜劇片，東映同富士電視台聯合製作嘅電影系列《我們的電影系列》（ぼくたちの映画シリーズ）之一，改編自新潮社出版嘅谷俊彥原作小說《東京都大學的人們》（東京都大学の人びと），1996年8月10號喺日本東映系電影院上映，齊藤廣志編劇，菅原浩志導演，藤木直人、山口達也、安室奈美惠等人領銜主演。

套戲拍攝地點包括拓殖大學、日本大學、白鷗大學，主場景「日本理科大學」係以東京理科大學為原型。

Avex trax喺1996年9月25號發售原聲帶CD，編號AVCD-11489，全23曲。富士電視台喺2001年9月19號發售DVD-Video版，DVD區域碼係2。

劇情簡介
----

日本理科大學嘅右田教授（升毅飾）教有機化學，嚴懲喺考試出貓嘅學生。然而右田一方面抄鯰田教授（麿赤兒飾）嘅研究成果，另一方面收受建築商賄賂，計劃拆咗校內破舊嘅學生宿舍「∑宿舍」（シグマハウス）、改建為酒店從中牟利。右田公佈，若果∑宿舍至少一個住宿生嘅期末考成績攞唔到A，就要拆∑宿舍。森下由美（安室奈美惠飾）因擔任右田嘅助手而知道佢嘅陰謀。眼見「臨急抱佛腳」都嚟唔切，∑宿舍就要面臨被拆嘅命運，木村見次（山口達也飾）同由美等一批問題學生決定組成出貓聯盟，展開一場護∑宿舍嘅行動。最後出貓聯盟成功保留∑宿舍，右田教授被揭發受賄並移送法辦。

出貓聯盟成功保留∑宿舍之後，右田教授俾校方炒魷，佢任教嘅有機化學無限期停課；參加出貓聯盟嘅學生就被校方查出集體出貓，俾校方公告扣除20個學分而要留級。見次喺教室向由美告白，佢哋索性休學、專心戀愛。

演員
--

* 木村見次：山口達也
* 森下由美：安室奈美惠（香港配音：曾秀清）
* 右田教授：升毅
* 珍：由利徹
* 亀井鶴之助：荒木定虎
* 中松匠：寶井誠明
* 利根川翔：葉山力樹
* 江崎忍：藤木直人
* 力丸一道：山本太郎
* 鯰田教授：麿赤兒
* 的中助手：松尾貴史
* 小峰助手：德井優
* 水谷禮子：白島靖代
* 德田學長：中村嘉葎雄
* 吉良理事長：西澤利明

工作人員
----

* 配給：東映
* 企畫：重村一、久板順一朗
* 執行製作：松下千秋、佐藤信彥、宅間秋史
* 製作人：小林壽夫、小牧次郎、宮澤徹
* 導演：菅原浩志
* 副導演：前田哲
* 原作：谷俊彥
* 編劇：齊藤廣志
* 音樂：佐橋俊彥
* 攝影：栢野直樹
* 照明：長田達也
* 美術：沖山真保
* 裝飾：柴田博英
* 錄音：櫻井敬悟
* 整音：小野寺修
* 編集：冨田功
* 劇照：野上哲夫
* ©1996 富士電視台、東映

出面網頁
----

* 富士電視台電影《出貓鬥一番》官方網頁（日文）
**夏博義**（Paul Harris），香港法律界人仕，香港大律師公會前主席，曾經係英國自由民主黨成員，又做過英國區議員，不時關注香港人權問題，有份同香港大律師公會前主席戴啟思、香港大學法律學院教授陳文敏等人喺1995年創立香港人權監察。

反送中運動期間
-------

2019年香港反送中運動期間，大批示威者被捕，夏博義曾為一啲人出庭辯護。不過曾經有一啲人想搵佢幫手，除咗被法援署拒絕而無提供理由之外，甚至有被告被法援署人員恐嚇話唔可以請夏博義。

當選大律師公會主席
---------

2020年中，北京未經諮詢或香港人同意強行落實嘅《港版國安法》，引起部分人士批評。佢喺2021年1月當選做大律師公會主席，期間曾經批評唔符合法治精神，但之後又話只係對個別條文有意見。對於佢擔任香港大律師公會主席，中聯辦曾經對佢大肆攻擊，並且喺一年內利用文匯、大公兩大左報合共有多達 155 篇報道或專欄文章去批評佢，就連佢善意建建議修改國安法，呢兩份報章都話佢抹黑，佢嘅任期喺2022年1月結束，並放棄爭取連任。

離港
--

2022年2月，香港警察引用《港版國安法》，對佢進行警誡，有報道指，呢次警誡係同香港人權監察有關，之後佢攜同妻兒乘飛機離港。

參考
--

1. 1 2  〈夏博義涉違國安法接受調查 任主席一年 左報 155 篇文章極力針對 | 新聞精選 | 同文 Commons〉. *commonshk.com* (香港中文). 喺2022-03-02搵到.
2. 1 2 3 4  TNL香港編輯 (2022-03-01). 〈香港晚報：報導指夏博義被要求助國安調查，與「香港人權監察」有關〉. 《The News Lens 關鍵評論網》 (中文). 喺2022-03-02搵到.
3. 1 2  〈【警誡會面】國安處「警誡會面」大律師公會前主席 消息：夏博義沒被捕〉. *Radio Free Asia* (英文). 喺2022-03-02搵到.
4. ↑  聯合新聞網 (2022-03-02). 〈港媒：大律師公會前主席夏博義離港 | 聯合新聞網：最懂你的新聞網站〉. 《聯合新聞網》 (中文). 喺2022-03-02搵到.`{{cite web}}`: CS1 maint: url-status (link)
5. ↑  民間全民電視公司 (2022-03-02). 〈香港大律師公會前主席夏博義 涉違國安法被查〉. 《民視新聞網》 (繁體中文). 喺2022-03-02搵到.
6. ↑  〈消息稱法援署拒絕夏博義代表國安法被告「美隊2.0」〉. 《大紀元時報 香港｜獨立敢言的良心媒體》 (香港中文). 2021-12-01. 喺2022-03-02搵到.
7. ↑  am730. 〈港區國安法｜夏博義遭警國安處警誡會面後 據報昨晚攜妻兒乘飛機離港〉. *am730* (中文). 喺2022-03-02搵到.
出木杉英才
**出木杉 英才**（早期香港又譯**王聰明**、**太郎**、**彬仔**）係藤子·F·不二雄嘅科幻漫畫《多啦A夢》同佢嘅動畫嘅登場人物之一。

出木杉喺日文有「出眾，第一」嘅意思，日文「出来過ぎ」同「出来杉」都同「出木杉」嘅讀法一模一樣，都係「できすぎ」，而「出来過ぎ」譯成粵文就係指「好掂，太好啦」。

簡介
--

出木杉喺4月出世。佢為人友善，亦好識煮餸，好受女仔（包括靜香在內）歡迎，亦深得老師嘅歡心。佢係大雄嗰班嘅班長，係班中嘅高材生，唔單只成績卓越，幾乎每次測驗都係滿分，係全班第一，連體育都掂，成日幫胖虎嘅棒球隊扭轉敗局。佢有想要嘅嘢，唔會依賴父母，而且會同其他嘅細路做上門導師賺錢。佢亦都睇漫畫、玩遊戲，重識變魔術。

佢可以話係一位極少缺點嘅少年。對預言之類嘅嘢都能夠搵到合乎常理嘅破解方法。

可以去未來世界睇下係佢嘅理想，呢個理想喺大雄嘅幫助下得以實現。此外，佢亦曾經同大雄同埋多啦美一齊去白堊紀時代。

性格
--

佢性格非常好，對任何人都很和善，佢仲可以原諒曾經整古自己嘅人，佢心胸寬大，連大雄自己也承認出木杉比佢勁好多。由於佢喺作品出場大多時候都係同靜香一齊，因此被大雄當成情敵，但係出木杉本人對大雄並無競爭嘅意思。雖然佢無追求靜香嘅舉動，但佢亦鍾意靜香。佢每次測驗都係滿分，老師成日讚佢，佢仲成日同人一齊温書。當有人有唔識嘅話，佢一定會教人。喺無嘢做嗰陣，佢成日同大雄佢哋一齊玩棒球同冒險。

嗜好有：

* 讀書
* 打棒球
* 研究
* 同靜香到圖書館
* 烹飪
* 觀察星象
* 寫生、畫畫

同他人嘅交流
------

同靜香嘅關係非常好，成日同靜香一齊出去玩、睇書或寫生，甚至同靜香互相交換日記。

但係除咗靜香，喺故事度同其他主要角色（多啦A夢、小夫、大雄等）嘅交流久唔久都有，佢雖然受異性歡迎，但係好少睇到佢同靜香以外嘅異性互動，不過受到邀請時佢唔介意加入大雄或者其他同學嘅活動。同胖虎嘅關係中，因為體能同個性都好，佢好少會被胖虎蝦，不過收到胖虎武斷嘅命令都會不得不遵守，例如《稅金鳥事件》同《胖虎演唱會》等。

喺《大雄的結婚前夜》中同胖虎、大雄、小夫等一齊慶祝飲酒，喺40卷《奪回靜香》嘅婚後相處嚟睇，出木杉同大雄等人嘅關係喺成人後會有所改善。係第44卷《夏威夷越來越近了》中曾經講佢夢想係去火星同月球，最後實現咗呢個夢想。

家族
--

父母嘅詳細情況不明，佢老竇只出場過一次，媽媽無出過場，老竇淨係因為用咗多啦A夢嘅工具「定時傻瓜彈」而發出過「嘻嘻哈哈」嘅怪聲。曾經因為老竇調職而要搬去美國，但係最後無實現。佢養咗一隻狗做寵物，佢隻狗非常強壯，曾經喺比賽攞到冠軍，連胖虎都對佢隻狗謙讓三分。

將來
--

大個咗嘅出木杉體格亦變得更強壯。被派到火星工作。因為去火星工作而將佢個仔交托畀大雄，由此睇嚟長大後都同大雄有密切嘅交流。佢老婆係金髪嘅白人。佢個仔叫出木杉 華安。

對故事嘅影響
------

喺書籍《ド・ラ・カルト》入面記述，喺出木杉登場以前，多啦A夢係以「為了能讓大雄的未來變得幸福」而嚟。但喺出木杉出場之後，多啦A夢出場嘅目的變成「使現在的大雄可能可以改變未來」，多啦A夢演變為以保護大雄為主。因為出木杉嘅登場令大雄嘅未來充滿不確定性。呢個敘述喺單行本上都有。

名嘅變化
----

當初，喺單行本第22卷《稅金鳥》中出木杉係以「太郎」嘅名登場。喺第23卷《透視貼紙大危機》中，明信片嘅收件人名變成「出木杉英才」。而喺新版嘅稅金鳥故仔，「太郎」被修正做「英才」。

出木杉喺1979年9月號《多啦A夢同多啦美》故事首次登場，但當時個名重係「太郎」。

喺2006年5月25號播放嘅電視動畫版，出木杉個名曾經被用來猜謎，正確嘅答案係「英才」。

另外，有好多讀者將佢個名誤記為「出來過」、「出來杉」，漫畫亦有「出來杉」呢個錯誤。日文「出来過ぎ」同「出来杉」同「出木杉」嘅唸法一模一樣，都係「できすぎ」，而出木杉譯成中文就係指「讀書好叻，考第一」嘅意思。

喺電影中嘅出場
-------

喺電影《大雄的恐龍》嘅劇本嘅草稿入面出現，同多啦A夢等五人一齊喺一億年前嘅世界進行大冒險。但喺最後製作完成嘅電影入面佢並無出現。佢日後實際登場嘅幾套電影中主要係擔任知識解說（例如煙鬼森林《大雄的大魔境》、魔法《大雄的魔界大冒險》、電影特效《大雄的宇宙小戰爭》、新品種植物《大雄與動物行星》、鳥人傳説《大雄與翼之勇者》）而無參與大雄等人嘅冒險計畫。

有佢嘅集數同電影
--------

#### 《多啦A夢短篇漫畫》

* 第22卷《稅金鳥》
* 第23卷《透視貼紙大作戰》
* 第27卷《人腦圖書封套》
* 第30卷《半夜裏的電話惡魔》
* 第31卷《試著說一回再見》
* 第34卷《時間飛速流逝》
* 第36卷《大預言·地球滅亡之日》
* 第36卷《包租籌碼》
* 第40卷《大雄的建國用具》
* 第37卷《蛋殼裡的靜香》
* 第40卷《把靜香搶回來》
* 第41卷《定時傻瓜彈》

#### 《多啦A夢厚本漫畫》

* 第3卷《想要厲害的寵物》
* 第5卷《出木杉睡着大作戰》
* 第8卷《讀書大比拼》
* 第9卷《簡易特別錄影機》
* 第10卷《天才出木杉》
* 第13卷《出木杉的火箭》

#### 《多啦A夢長篇漫畫》

* 《大雄與出木杉》（出木杉係主角）
* 《大雄的新讀書方法》（出木杉係主角）
* 《大雄與火行星》（出木杉係主角）
* 《大雄的大魔境》（出木杉喺開頭出現一陣，唔係主角）
* 《大雄的魔界大冒險》（出木杉喺開頭出現一陣，唔係主角）

#### 【多啦A夢電影版】

* 【大雄的大魔境（出木杉喺開頭出現一陣，唔係主角）
* 【大雄的魔界大冒險】（出木杉喺開頭出現一陣，唔係主角）
* 【大雄的宇宙小戰爭】（出木杉喺開頭出現一陣，唔係主角）
* 【大雄與動物行星】（出木杉喺開頭出現一陣，唔係主角）
* 【大雄與翼之勇者】（出木杉喺開頭出現一陣，唔係主角）

#### 【多啦A夢電視動畫版】

* 【7年後的煩惱】
* 【半夜裏的電話惡魔】
* 【定時傻瓜彈】
* 【天才出木杉】
* 【稅金鳥】
* 【天才出木杉的火箭計畫】
* 【出木杉睡着大作戰】

參考
--

* 《多啦A夢經典角色解說大全書》（藤子.F.不二雄 原作 /磯保裕介 作畫 /梁錦鴻 譯/ISBN: 9628786210/香港青文出版社 喺2003年 出版）
* 《多啦A夢角色解說--出木杉英才》（藤子.F.不二雄 原作 /磯保裕介 作畫 /陳華龍譯/ISBN: 9625686741/香港青文出版社 喺2007年 出版）
* 《多啦A夢書籍目錄》（藤子.F.不二雄 原作 /磯保裕介 作畫 /何勝譯/ISBN: 9925786872/香港青文出版社 喺2013年 出版）
**拿騷級戰列艦**（德文：**Linienschiffe der Nassau-Klasse**），係德意志帝國海軍整嘅一種無畏艦。拿騷級戰列艦係對當時英國整嘅無畏級戰列艦所作嘅回應，一共整咗四艘：拿騷號、威斯特法侖號、萊茵蘭號同波森號。

設計
--

同大英帝國嘅無畏艦相比，拿騷級戰列艦更加輕。由於英國戰列艦用嘅係大功率渦輪發動機，而拿騷級就保留咗垂直三重擴張引擎，所以喺速度上比英國嘅無畏級戰列艦慢。相比較無畏級戰列艦30.5厘米嘅口徑主炮，拿騷級28厘米口徑嘅都比較細。

### 總體特徵

拿騷級戰列艦長146.1米，闊26.9米。由於裝咗四座帶翼炮塔，船身一定要闊尐，所以同同時代嘅戰列艦相比，拿騷級5.45:1嘅長闊比喺視覺上顯得艦身比較短。

拿騷級戰列艦好難操控，就算響平靜嘅海入面，行動都好僵硬。安裝嘅帶翼炮塔重心太高，令到拿騷級成日遭受震蕩。

### 動力

由於海軍上將阿爾弗雷德·馮·提爾皮茨同海軍建設部門嘅雙重抵制，德意志帝國海軍好遲先用先進嘅帕森斯渦輪發動機。1905年，海軍建設部門認為「重型軍艦唔適合用渦輪機」，所以拿騷級戰列艦保留咗過時嘅垂直三重擴張引擎，額定功率係22000馬力。響測試入面航速喺26224至28117馬力嘅功率之下達到20至20.2節，但係比無畏級戰列艦嘅21節慢。

每艘拿騷級戰列艦都裝有12個舒爾茨-桑尼克羅夫特鍋爐，分裝響6個鍋爐室入面。

最初，每艘拿騷級戰列艦配置2700噸煤；改良之後，改做配置160噸燃油嚟提高燃燒率。8個渦輪發動機以225伏配置電壓提供1280千瓦嘅電力。

### 武器裝備

由於垂直三重擴張引擎佔據咗大量嘅內部空間，安置火力裝備嘅範圍被嚴重限制：例如響設計嗰陣，唔可以唔將六座主炮呈六角分佈設置；分別有兩個座位位於艦艏艉部，其餘嗰兩個座位於船體兩側，令到12門主砲向左右舷淨係可以齊射8門。

### 裝甲

拿騷級戰列艦舷側裝甲最厚嗰度有30厘米，內部就有3厘米厚嘅魚雷艙壁。甲板裝甲就厚5.5至8厘米（2.1至3.1英寸）。前部指揮塔裝甲頂部厚8厘米，側面厚40厘米；後部指揮塔嘅保護比較弱，頂部同側面嘅裝甲厚度分別係5厘米同20厘米。主炮台炮塔頂部厚9厘米，側面厚28厘米；副炮塔裝甲就有16厘米嘅裝甲同8厘米厚嘅擋板。拿騷級戰列艦原本重裝咗防魚雷網，但響1916年撤除。

參考
--

1. 1 2 3 4  Gardiner and Gray, p. 145
2. ↑  Ireland, p. 30
3. ↑  Friedman, p. 63
4. ↑  Herwig, pp. 59–60
5. 1 2 3 4  Gröner, p. 23
6. ↑  Gardiner and Gray, p. 21
7. ↑  Breyer, p. 263
8. ↑  Gardiner and Gray, p. 140
| **中國青年黨Young China Party** |
| --- |
| 中國青年黨黨旗 |
| 主席 | 林意珊 |
| **成立** | (1923-12-02)1923年12月2號 法國 法國巴黎 |
|
|
| **官方色彩** | {{{官方色彩}}} |
| **總部** | 中華民國 中華民國新北市汐止區保長路45巷4號5樓 |
| **意識形態** | 國家主義愛國主義三民主義統一中國 |  |  |
|  |
| **黨員** | {{{黨員}}} |
|  |
| **色** | {{{色}}} |
|  |
| **網** | www.ycp.org.tw |

中國青年黨員喺臺灣省曾經執政、或當選省議員嘅縣市：  
宜蘭縣、臺中市、雲林縣、嘉義縣、臺南縣、高雄市、臺東縣。
**中國青年黨**，係中華民國嘅一個政黨，簡稱**青年黨**或**中青黨**，由曾琦、李璜、胡國偉等意識形態偏向國家主義嘅留學生，1923年喺法國巴黎郊外玫瑰城共和廳創立。青年黨曾係中國現代史上僅次於中國國民黨同中國共產黨嘅第三大政黨，參與政府制憲工作，1949年隨中華民國政府搬去臺灣。喺戒嚴時期，青年黨喺國民大會同立法院中有席次。加入青年黨等合法政黨，成為黨外人士進入政壇嘅方式之一。喺1987年黨禁解除後，部份黨員分裂另組政黨，而具有影響力嘅台籍人士，如游錫堃、陳菊等，就轉入民主進步黨。1990年代初，中華民國國會全面改選後，青年黨喪失國會席次，從此失去喺臺灣政壇嘅影響力。

中央黨部曾經設喺臺北市中山區松江路283號3樓之2，而家已搬到新北市汐止區保長路。

攷
-

1. ↑  中國青年黨中央黨部，《中國青年黨建黨五十週年紀念特刊》（臺北：中國青年黨中央黨部，1973），頁225
北極渦旋Map of a compact blob over the Arctic典型嘅極地漩渦（2013年11月）Map of a blobs spreading from the Arcitc弱勢的極地漩渦（2014年1月5號）
1985年1月21號朝早，北美洲加拿大魁北克省同美國緬因州上空嘅極地渦旋天氣圖
**極地漩渦**（英文：Polar Vortex），係一種發生喺極地嘅，喺對流層同平流層之間嘅中、上部嘅，持續性同大規模嘅氣旋。呢種渦旋喺極夜嘅時候最大，因為呢個時候嘅温度梯度係最大，但持續縮減，到夏天甚至會消失。

記載歷史
----

最早記載極地渦旋現象嘅文獻喺1853年出現。喺北半球嘅冬季，呢種現象會導致突然性平流層暖化（英文：stratospheric warming）。

睇埋
--

* 2014年北美極地渦旋
* 2019年北美洲寒流
* 北極振盪

攷
-

1. ↑  "Air Maps", *Littell's Living Age* No. 495, 12 November 1853, p. 430.
2. ↑  "GEOS-5 Analyses and Forecasts of the Major Stratospheric Sudden Warming of January 2013" (新聞稿). Goddard Space Flight Center. 原著喺2017-05-14歸檔. 喺January 8, 2014搵到.

|  |  |
| --- | --- |
| Stub icon | 呢篇文係同天氣或者特別嘅天氣事件有關楔位文。歡迎幫維基百科擴寫佢。睇 • 論 • 改 • 歷 |
**劉知幾**（661年—721年），字子玄，係唐代官員、史學家同史學評論家，徐州彭城縣人。

生平
--

劉知幾屋企歷代都係書香官宦世家，因此自幼就接受嚴格嘅教育。佢對於好似古文尚書呢啲艱澀難明嘅書興趣唔大，但係對於《春秋左氏傳》呢類敘述歷史故事嘅著作就相當鍾意，用咗一年時間就將左氏傳讀完，並喺十七歲嘅時候，遍覽《史記》、《漢書》到《唐實錄》等嘅史書。

佢喺二十歲進入仕途，但佢嘅仕途並唔順利。佢擔任嘉縣主簿，一做就做咗十九年，其後先後擔任著作郎、鳳閣舍人等，同時兼修國史。

開元九年，佢嘅大仔犯罪流放，劉知幾因為幫佢個仔辯護，激嬲玄宗，畀人貶為安州都督府別駕，到任後冇耐就去世，享年六十一歲。

史學理論
----

劉知幾以「多譏往哲，喜述前非」喺古代史學批評史上著稱。佢嘅代表作《史通》係東亞第一部史學評論嘅專書，畀後人譽為「載筆之法家，著述之監史」。喺《史通》入面，佢以尖銳嘅筆法，戳穿咗罩喺儒家經典上嘅光環，揭露咗儒經所載古代聖君明主事蹟嘅虛偽，提出《史記》 、《漢書》以嚟歷代正史中存在嘅不足，並分析史書嘅優缺點，對史書嘅體例、類別加以評論以及闡述，為後代史家提供一本尋找點樣寫出優良史書嘅參考書籍。劉知幾亦提出史才所應具備嘅條件，認為「史才有三長，...，三長謂才也、學也、識也 」，成為咗日後歷史學者對治學嘅要求。

參考
--

1. 1 2  〈劉知幾〉. 《教育大市集 Education Market》. 原著喺2020年3月28號歸檔. `{{cite web}}`: Cite has empty unknown parameter: `|dead-url=` (help)
2. ↑  楊緒敏：＜論劉知幾處世思想的成因與史學思想的淵源＞，《史學月刊》，2003年第7期，頁72-77。
廣州嘅五仙觀；五羊傳說講咗粵文化中心廣州城嘅由來。
**廣府民間故事**（粵拼：Gwong2 fu2 man4 gaan1 gu3 si6）係粵人作嘅民間故仔，喺廣東同廣西東部一帶流行。呢柞故仔有大唐大宋漢文化嘅影響，但係又有啲南越文化嘅影子喺入面。呢柞故仔份量幾大，重畀人輯錄咗做書
。

故仔
--

廣府民間故事裡頭出名啲嘅故仔包括：

* 五羊傳說
* 活畫李子長
* 杜鵑姑娘
* 破寶缽
* 漏米岩
* 悅城龍母
* 諾實和玉丹
* 甘工鳥
* 聰明的放牛娃
* 春郎和秋娘
* 青青和紅紅
* 鐵弓李貴
* 紅蘑茹與白蘑茹
* 神奇的石鎚
* 鐵臂郎和雅沙
* 貪心的哥哥
* 珠娘
* 天南第一花
* 媽嶼島
* 八仙鬧海

人物
--

### 冼夫人

**冼夫人**（粵拼：Sin2 fu1 jan4）係喺嶺南民俗裏頭一個好緊要嘅歷史人物，重畀人嗌做「嶺南聖母」。佢本名叫**亞英**，係公元 6 世紀嗰陣嶺南嘅百越人當中一個有本事嘅領袖同軍事家。佢喺隋朝時期幫中原嘅皇朝手打冧咗嗰時喺嶺南度割據一方嘅陳朝，後嚟又平定咗幾場百越人嘅作反，最後幫中原皇朝手成功咁控制住嶺南地區同埋開始咗呢一頭嘅漢化過程，間接係幫咗嶺南進化成今日嘅樣。現代嘅嶺南民間間唔中都會搞活動嚟去紀念冼夫人嘅功績，重起咗啲叫冼太廟嘅建築物－直頭有啲當咗冼夫人係神咁拜。

### 袁崇煥

**袁崇煥**（粵拼：Jyun4 sung4 wun6；1584 年6月6號 - 1630 年9月22號）係嶺南一個好重要嘅歷史人物。佢喺東莞出世，係大明末期一個好重要嘅反清將領。佢喺 1619 年嗰時中咗進士，後嚟調去兵部守山海關同遼東，創咗好多戰績同幫手搞咗好多軍事工程。但係喺崇禎手下畀人屈佢話佢係內鬼，搞到畀崇禎判佢凌遲處死。雖然係咁，佢響好多粵人心目中都係一個英雄人物。嶺南地區周圍都有佢嘅紀念館，而佢嗰句金句「掉哪媽，頂硬上！」（注：呢句係廣東話粗口）。基本上喺嶺南冇人唔識。後嚟佢句嘢喺 2010 年 7 月畀人鑿走嗰單嘢重觸發咗廣州撐粵語行動。

### 其他

* 黃飛鴻
* 廣東十虎
* 望夫石

睇埋
--

* 嶺南文化
* 盧亭

攷
-

1. ↑  广东民间故事全书：汕尾陆河卷 [The Complete Folktales of Guangdong: Shanwei & Luhe Volume]; Guangdong Union of Arts and Literature; Guangzhou: Lingnan Meishu; 2008; p. 159.
2. ↑    

	* 石堅平. (2013). 民間故事, 地方傳說與祖先記憶——以廣府地區族譜敘事中的羅貴傳奇為中心. *廣東社會科學*, (4), 104-112.
	* 邱代東. (2017). 從民間故事的敘事結構看廣府文化的生成--以《 盤古王伏龍降獅》 為例分析. *太原城市職業技術學院學報*, (6), 190-192.
3. ↑  谭达先, 徐佩筠 (1980). 廣東民間故事. 香港世界出版社.
4. ↑  〈高州冼太廟〉. 原著喺2020年9月8號歸檔. 喺2017年10月2號搵到.
搵緊香港電台節目嘅話，請睇〈**三五成群 (電台節目)**〉。
**《三五成群》**（英文：*Street Kids Violence*）係1999年港產片，係秀茂坪童黨燒屍案真人真事嘅改編。錢昇瑋執導。1997年，觀塘秀茂坪一批童黨兇殘殺害一名少年，並將死者屍體焚燒毀屍滅跡。案件轟動全香港。

劇情
--

童黨阿必同大王都係單親家庭細路，關係好。住同邨嘅阿雞係兩人嘅𡃁。 有一勻，為咗幫阿雞解決球場紛爭，大王同蕃薯等人講數，結果成班人埋堆，結為童黨。佢哋霸佔同邨有輕微智障嘅三叔間屋，當成聚會場所，又經常蝦三叔，令佢痛苦不堪。阿雞睇唔過眼，勸三叔報警，點知俾大王成班人設局，鑑生打死。為咗處理屍體，成班童黨將阿雞屍體燒毀，將骨灰掉落垃圾車。三叔目睹阿雞俾人打死，又受大王等人毆打，決定報警。最尾，阿必因轉做污點證人，判監七年，大王、蕃薯等主謀就被判終身監禁。

睇埋
--

* 秀茂坪童黨燒屍案

參考
--

1. ↑  《三五成群》喺香港影庫嘅資料

出面網頁
----

* 《三五成群》喺開眼電影網嘅資料（正體中文 - 台灣）
* 《三五成群》喺香港影庫嘅資料
* 《三五成群》喺時光網嘅資料（大陸簡體）
* 《三五成群》喺豆瓣嘅資料（大陸簡體）
* 爛番茄上《三五成群》嘅資料（英文）（英文）
* 《三五成群》喺互聯網電影資料庫嘅資料（英文）
**三元里抗英事件**係爆發咗第一次鴉片戰爭嗰鄉鎮，30位印度佬搞嘅英屬印度陸軍嘅其中一個分隊仔喺廣州嘅鄉下——三元里嗰度同農民搞到一鑊熟嘅慘案。

史
-

喺1841年5月，英軍殺到廣州，結果喺開打廣州嗰陣就先霸咗喺三元里冇幾遠嗰度。由於英國佬軍隊睇唔慣啲村民，就喺三元里嗰度猛咁搶嘢同姦女仔。甚至連當地村民——韋紹光嘅老婆都唔放過，搞到村民好憎佢哋。結果佢哋喺三元里同埋附近啲村成萬幾民眾一齊向英軍死過。啲民眾就先攞把大劍、長槍等傳統兵器，喺落緊雨嗰陣引英屬印度陸軍嘅其中由30人組成嘅分隊仔到比較濕嘅沼澤嗰度，就因為印度陸軍嘅槍炮射都唔到指彈嘅關係，英軍重派咗兩個海軍，甚至重帶埋唔驚日曬雨淋嘅雷管槍過嚟。而困咗兩個鐘咁耐嘅印度軍就返咗去英軍陣地——四方砲臺。而民眾唔係因為噉先至停咗，而係向四方砲臺圍實嗮。點知英軍總司令聽到噉嘅消息之後就話咗畀當地阿sir——余葆純，話「如估唔解除包圍嘅話，英軍主力會將成過廣州城打沉。」後嚟余葆純都知嗮英軍係點嘅實力，結果嗌嗮佢哋啲人走佬先至唔使俾英國打沉成個廣州城。結果佢就俾人鬧係「賣國賊」。

民謠
--

一聲炮響，義律埋城，三元里頂住，四方砲臺打爛，伍紫垣頂上，六百萬講和，七錢二兌足，八千斤大炮未燒，久久打下，十足輸嗮。

睇埋
--

* 林則徐
* 三元里

攷
-

1. ↑  林啟彥、朱益宜 (2003-08-10). 《《鴉片戰爭的再認識》》 (香港中文). 香港: 中文大學出版社.
2. ↑  潘耀华 (1983). 《《花城广州》》 (中國中文). 中国: 上海教育出版社.
**抗日戰爭勝利紀念日**（英文：**Victory over Japan Day**），簡稱**抗戰勝利紀念日**，喺歐盟國家又叫**VJ日**（**V-J Day**），係第二次世界大戰嘅太平洋戰爭入面，因日本投降而戰爭結束嘅日期同之後每年嘅紀念日。由於唔同國家都有唔同嘅停戰日期，所以紀念日都唔一樣。美東戰事喺1945年8月14號凌晨（UTC-4），美國接到日本從《波茨坦公告》向全球各地宣佈投降，嗰日美國總統哈利·S·杜魯門向美國境內宣佈咗「勝利日」。日本時間8月15號中午，日本昭和天皇向日本境內讀咗《終戰詔書》；嗰日重慶時間上晝10點，中華民國國民政府軍事委員會委員長蔣中正特級上將發表咗《抗戰勝利告全國軍民及全世界人士書》。從日本投降開始，每年凡係日本投降嗰日，當地國家都有一系列嘅慶祝活動。

相關節日日期
------

### 中華人民共和國 中華人民共和國：每年9月3號

喺中華人民共和國成立之後無耐，中央人民政府政務院（今日嘅中華人民共和國國務院），定咗每年8月15號係抗戰勝利日，但用咗1年就取消咗。直到1951年8月13號定咗每年每年8月15號係抗日戰爭勝利日，但後嚟查證日本正式投降係1945年9月2號簽咗投降而改咗喺每年9月3號，而正式定為紀念日係2014年2月27號嘅事，嗰時第十二屆全國人大常委會定咗每年9月3號係抗戰勝利紀念日。

###  香港

喺香港主權移交初期香港政府曾經將8月第三個禮拜一訂為「抗日戰爭勝利紀念日」公眾假期，取代主權移交前嘅香港重光紀念日公眾假期，但只係得兩次（1997年8月18號同1998年8月17號）就取消咗。

2015年5月13號，中國國務院定咗嗰年9月3號放假一日，嗰日香港政府都建議嗰年9月3號係公眾假期，重向立法會提交咗草案，最後喺2015年7月9號通過咗。

### 澳門 澳門：每年9月3號

2015年7月3號，澳門行政會通過決議，訂咗嗰年9月3號係公眾假期，重喺2015年7月13號正式實行。

### 韓國 韓國同 北韓：每年8月15號

內文：南韓光復日
1945年日本投降後時隔3年，由於南韓政府成立，喺1949年10月1號開始，光復日係南韓嘅公共假期，但北韓係叫「祖國光復節」。放假方面，南韓連同解放日一齊放，但北韓冇呢件事。

### 中華民國 中華民國：每年9月3號

內文：軍人節
中華民國早期嘅軍人節有好多個版，主要按軍種而定。但直到民國44年（1955年），中華民國國防部統一咗各個軍種節日為每年9月3號，嗰日各個軍種都有慶祝活動。

###  越南：每年9月2號

由於日本政府喺越南獨立宣言講咗投降。所以越南獨立之後，越南政府定咗每年9月2號係抗戰勝利日兼國慶節。嗰日越南街頭嘅舖頭都有寫住「Đường 2 tháng 9」嘅字樣。

有關
--

* 歐洲戰爭勝利紀念日

註
-

1. ↑  国务院关于中国人民抗日战争暨世界反法西斯战争胜利70周年纪念日调休放假的通知
2. ↑  〈政府建議將二〇一五年九月三日訂為一次過的公眾假期及法定假日〉. 香港政府新聞公報. 2015-05-13. 喺2015-05-13搵到.
3. ↑  〈政府擬增抗戰勝利紀念日假 議員料爭議少〉. 无线新闻. 2015-05-13. 喺2015-05-13搵到.
4. ↑  〈行政會完成討論《訂定中國人民抗日戰爭暨世界反法西斯戰爭勝利七十周年紀念日為強制性假日》法律草案〉. 澳門新聞局. 2015-07-03. 原著喺2015-09-24歸檔. 喺2015-07-05搵到.
廣廈天都城嘅山寨版巴黎鐵塔
**廣廈天都城**（粵拼：gwong2 haa6 tin1 dou1 sing4；簡化字：**广厦天都城**）係中國浙江省杭州市嘅一個樓盤，佢有住**細巴黎**（sai3 baa1 lai4；**小巴黎**）同**中國版巴黎**（zung1 gwok3 baan2 baa1 lai4；**中国版巴黎**）嘅花名響度。因為成個樓盤好似法國首都巴黎先至出咗名。而呢個樓盤喺餘杭區嘅星都路嗰度。

史
-

喺上空影落嚟嘅廣廈天都城嘅位
廣廈天都城係按返世界入面嘅其中一個出嗮名嘅城市——巴黎嘅樣嚟整。雖然話個樓盤睇落去好似喺其它城市入面都有當地啲文化嘅嘢，但係大多數都係按返中國古代啲嘢嚟整。

廣廈天都城係成個杭州市入面嘅其中一個對外交流地方，入面有棟高108米嘅山寨巴黎鐵塔同31平方公里嘅巴黎地區風格嘅建築、噴泉同園林響度。呢間嘢喺2007年入伙，到而家已經有超過10,000個人喺呢度住。

人口統計
----

喺廣廈天都城入面住嘅呢10,000個居民入面，起碼有2,000人都係當地嘅居民，凈低嗰啲都係喺附近嘅一間法式嘅主題公園入面做嘢嘅外來打工仔。

註
-

1. ↑  杭州广厦天都城模仿巴黎建筑引法媒关注（图集） 观察者 喺2013-07-31搵到
2. ↑   *Eiffel Tower replica looms over China's Parisian-style ghost town*, NBC News
3. ↑  Feinberg, Ashley (7 August 2013). "China's Replica of Paris Is Now an Eerily Depressing Ghost Town". Gizmodo. 喺15 October 2013搵到.
**抗日神劇**，最初出自中國大陸網上文化對部分中國抗日戰爭題材電視劇嘅稱呼。除戰爭劇外，大多數重會涵蓋武俠劇、愛情劇、偶像劇等類型，此流抗日劇被批判為惡搞歷史，以誇張、神奇劇情獲取仇日觀眾歡心。用抗日戰爭做主題嘅歌影視，都有嚴肅同有深度嘅，但良莠不齊嘅抗日劇氾濫，令到大把人一知道關抗日戰爭事，就慣性「反感」。

特徵
--

中國風低俗抗戰劇大行其道，被大陸網友用"四化"形容：

* 戰爭遊戲化
* 我軍偶像化
* 友軍懦夫化
* 日偽白痴化

背景
--

由於中國而家係個政治國家管理社會，相比其他類型電視劇，抗日劇同唱好共產黨一類「紅色電影」一樣係政治正確，係會更易通過中國大陸政府審查，拍攝難度低且投資少回報大外國片種要打入大陸市場亦有例可見《黑太陽731》、《巾幗梟雄之諜血長天》。反之，有好多都會成為中國政府指定禁片：斷背山、無間道風雲、活着、達賴的一生、昂山素姬、毛澤東時代的最後舞者、樹大招風、十年等。

攷
-

1. ↑  〈"扮鬼子一天死八次"奇葩在哪〉. 騰訊. 2013-02-06.
2. ↑  〈《暗殺》市值被低估或與國內抗日神劇有關〉. 網易. 2015-09-28. 原著喺2018-09-06歸檔.
3. ↑  〈抗日神剧缘何总是脑洞大如斗？〉. 腾讯文化. 2015-05-21. 原著喺2019-12-03歸檔.

睇埋
--

* 反日
英國護照
**護照**係一國政府發出嘅証書（証明文件），證明持有人身份及國籍，畀佢出國周遊之用。護照上通常有持有人姓名，出世日期，性別同出生地。亦可能會加相甚至生物識別資料。好多時國籍就等同於有公民身份。

有護照唔等於持有人可以入第二啲國，又唔等於有領使保護或其他特權，除非兩國有協議。之不過，有護照通常都表示持有人畀返去簽發國。領使保護權係國際協議，而返國權係簽發國法律所定。有護照唔等於可以響簽發國度住。

史
-

清朝嘅護照
護照喺中世紀歐洲嘅一啲文件可以由當地嘅統治力量頒發畀旅行者，而一般包括持有者可以通過嘅城鎮嘅名單。呢種制度延續到法國，例如，直到1860年。喺呢段時間入面，護照並唔係旅行到海港嘅必須品，呢樣嘢同自由貿易有關，但係需要護照從海港去內陸城填。早期嘅護照經常係咁，但唔係一直都係咁。呢啲護照包括持有者身體嘅描述，而相係直到20世紀前十年，先加埋上去嘅。

喺中國大陸嘅歷史入面，唔同歷史時期會有不同嘅稱呼，例如稱為符、傳、過所、公驗、度牒、路證、通關文牒、安全證書、通行證等。到咗清朝，會根據通行證件嘅證明身份、提請邊境關防檢查機關予以「保護」「關照」、給予通行嘅便利同埋必要嘅協助嘅功能，而將「PASSPORT」呢個詞，喺1845年首次譯做「護照」，重用到今日。

喺世界大戰之後，國際聯盟、聯合國同國際民間航空組織，頒佈咗護照嘅設計同埋特徵嘅指導標準，呢啲指導好大方面上形成現代嘅護照。近幾年就有MRP（Machine Readable passport，機器都讀到嘅護照）統一規定持照人嘅資料頁喺封面嘅內側頁，並有可利用掃描方式畀電腦可判讀嘅資料，節省喺海關驗證所需嘅時間。

近幾年，有一種形勢將生物信息引入護照入面，以改進身份嘅安全性。咁樣就提出咗一個疑問，係咪某啲技術都可以有效噉改進護照呢？由於缺乏可靠嘅結果，美國已經延遲咗引進這項技術。

護照嘅種類
-----

* 因為旅行目的嘅公民，頒發嘅係普通護照。
* 頒發畀外交人員嘅係外交護照，用來證明佢哋係所屬國家嘅外交代表。佢哋享受佢哋執行任務時嘅外交特權同豁免權（當所屬國家承認佢地係外交使團中嘅一份子）
* 服務護照發放畀外交使團入面嘅專業同行政人員，好似大使館同領事館嘅隨從人員，呢啲人擁有嘅外交特權同埋豁免權比外交人員少。維也納外交保護公約有詳細規定。
* 某啲國家向因為公務旅行目的嘅政府官員頒發公務護照，呢個取決於國家之間嘅協義，某啲例子入面，持有公務護照嘅外交送信人員可能需要簽證，但係，持有服務護照嘅外交送信人員唔需要簽證，某啲例子入面，公務護照持有者可能會得到免簽，正常護照持有者則需要簽證。
* 團體護照好似學校團體旅行咁，包括喺旅行期間嘅所有細路仔。

護照通常係國際旅遊中都必定要用到，通常係國與國之間嘅邊境時需要使用。但係有啲時候，某啲國家嘅公民出境到另外一個國家時，由於國與國訂立咗某啲契約（如歐盟），可能就唔需要出示護照，但又有可能會以其他身份證明文件來證明身份，如駕駛執照，個人身份證，護照上嘅簽證。

有啲國家為咗控制人口嘅流動，制定咗一種叫做"戶籍"嘅證件。舉個例，如：蘇聯嘅Propiska，所有公民都會擁有咁樣嘅一個證件去控制人口流動。Propiska喺蘇聯政變後嘅俄羅斯得到保留。

同常用身份證明文件一樣，護照好容易俾人盜竊以及偽造。

喺國土內需要護照先可以去第二個地區嘅例子
--------------------

* 英國 - 海外領土
* 中華人民共和國 - 香港同澳門特別行政區擁有自治領既嘅性質，會發行佢哋自己嘅護照同有自己嘅行政領域同入境規例，運作上同國家差唔多。有啲國家同地區對呢兩個地區採取免簽證政策，同時中國嘅居民都需要性質等同護照嘅通行證來往香港同澳門特別行政區。香港同澳門市民如果要進入中國境內，唔可以用香港同澳門簽發嘅護照入境，而須另行申請港澳居民來往內地通行證（回鄉卡）。
* 蘇聯

參閱
--

* 簽證
* 假冒證件
* 生物特徵護照
* 日本護照史

外部連接
----

|  |  |
| --- | --- |
|  | 維基同享有多媒體嘅嘢： **passport** |

* 中華人民共和國護照法
**寵物小精靈遊戲**係指寵物小精靈系列包含嘅電子遊戲作品。

寵物小精靈遊戲以怪獸育成遊戲為主，不過都有唔少例外。

主要嘅諗頭
-----

田尻智嘅故事。
據講寵物小精靈嘅創作諗頭係嚟自昆蟲採集。田尻智細個嗰陣鍾意捉昆蟲，後來佢諗出嚟嘅呢個系列同昆蟲採集有幾個相似嘅地方：

1. 玩嗰個人嘅目標包括採集嗮全部嘅目標生物（分別指昆蟲同寵物小精靈）；
2. 飼養同照顧自己捉咗嗰啲生物；
3. 訓練自己手持嘅生物去同其他玩家嘅生物打交（捉昆蟲嘅人好多時會攞自己嘅公甲蟲嚟同同好嘅公甲蟲摔角）。

收集、育成、同戰鬥基本上就係寵物小精靈遊戲嘅全部。呢三個主題喺遊戲以外嘅寵物小精靈產品都睇得到。例如寵物小精靈動漫就成日都強調做主角嗰個訓練員用愛心嚟養育自己嘅精靈，用友情嘅力量令佢哋變得更加強大。

### 精靈球同捉精靈

一個普通嘅精靈球。
喺寵物小精靈系列嘅架空世界入面，人類用佢哋嘅先進科技發明咗一種叫「精靈球」嘅架生。精靈球一般都係得手掌咁大（雖然喺唔同嘅動漫系列入面，精靈球嘅大細唔多一致），但係就連身長五米以上嘅精靈都裝得落。一般精靈訓練員想捉一隻野生精靈嗰陣都會將個精靈球掟向隻精靈度，個波會將隻精靈吸入去。如果嗰隻精靈掙脫唔到個波，咁佢就會變成屬於嗰個訓練員嘅。訓練員通常都會將佢哋嘅手持精靈放喺自己嘅精靈球入面隨身帶住，要打交或者用隻精靈做啲咩嘢嗰陣（好似係個訓練員想隻精靈孭佢游水過河）就會掟個精靈球嚟放隻精靈出嚟。但係精靈就算畀人捉住咗都唔一定會聽主人話，喺遊戲同動漫入面間唔中就見到有精靈因為某啲原因（好似係唔老黎佢個主人）而唔聽主人嘅命令。

### 育成同進化

當戰鬥經驗累積到咁上下或者係達到某啲條件，寵物小精靈重會學識新嘅技能，甚至「進化」做更加好打嘅品種 － 雖然呢個系列裏面嗰啲所謂嘅「進化」講實就似昆蟲嘅「變態」多啲 － 係隻精靈嘅身體突然間好快咁變做新嘅形態。但係可能因為 Game Freak 覺得「變態」又可以解做「咸濕佬」，唔好聽，所以唔咁嗌。

### 冒險同戰鬥

照遊戲同動漫嚟睇嘅話，寵物小精靈嘅世界分做好多個唔同嘅「地區」。好多細路喺十零歲嗰陣就會有人送隻精靈畀佢哋，等佢哋有能力喺自己嘅地區度旅行同做訓練員。遊戲同動漫嘅主角多數都係咁。個區入面有好多野生精靈畀佢哋捉，重有好多其他訓練員會同佢哋比拼。多數地區都有叫做「道館首領」（日文：ジムリーダー；發音：Jimuriidaa）同「四天王」（日文平假名：してんのう；發音：Shitennou）嘅訓練員。道館首領似乎係主要負責教打交嘅技巧同提高區入面嘅訓練員嘅水平，而四天王基本上就係區入面嘅訓練員嘅精英。佢哋都明顯好打過一般嘅訓練員好多。遊戲同動漫嘅主角都會挑戰呢啲強手嚟提升自己嘅水平（同埋過關）。通常砌低咗四天王就可以挑戰喺嗰個區入面無人能敵嘅最強訓練員 － 總冠軍（日文：リーグ優勝者；發音：Riigu yuushousha）。打嬴咗就順理成章變做新嘅總冠軍。

### 精靈圖鑑

遊戲同動漫嘅主角多數都會喺佢哋旅程開始嗰陣撞到研究寵物小精靈嘅博士。呢啲博士會送一樣叫做「精靈圖鑑」（日文：ポケモンずかん；發音：Pokemon zukan）嘅架生畀主角。呢件架生會自動咁紀錄個主角撞過同捉過嘅精靈，重會話畀主角知呢啲品種嘅習性同出沒地點之類嘅資料，係對訓練員嚟講好重要嘅工具。
**我有權發表意見**（粵拼：ngo5 jau5 kyun4 faat3 biu2 ji3 gin3；英文：**I'm entitled to my opinion**，或者 **I have a right to my opinion**）係一種謬論，指有陣時啲人喺撞到反對意見嗰陣，用「我有權發表意見」或者類似嘅說話嚟將對手嘅反駁講到好似係對手唔啱噉。例如係以下呢段對話：

A 君：我覺得進化論係錯嘅，佢根本係啲無神論者作出嚟嘅一個理論之嘛！根本完全冇證據！
B 君：我想講呢，如果你真係有睇過進化論相關嘅書同論文嘅話，你應該會知進化論查實有多方面嘅證據支撐，由實驗以至對化石嘅觀察都有。
A 君：我有權發表意見，唔該尊重我講嘢嘅權利！
B 君：我冇禁止你發言喎。
A 君查實用咗一個謬論，因為 B 君做緊嘅嘢唔係「嘗試禁止 A 君發言」，而係「指出佢所講嘅嘢嘅漏洞」，兩樣嘢根本唔一樣：有啲人會唔同意對手講嘅嘢，但係依然尊重對手講嘢嘅權利；又有啲人會唔同意對手講嘅嘢得嚟，再做啲嘢嘗試夾硬唔俾對手發言。亦即係話，「指出一個人所講嘅嘢嘅漏洞」唔等如「嘗試禁止佢發言」，所以 A 君講嗰句「我有權發表意見」雖然有道理，但係根本冇喺度回應 B 君對佢個主張嘅反駁。呢個係唔啦更謬論嘅一種－A 君喺度講埋嗮啲唔啦更嘅嘢引開人注意，等其他人留意唔到佢講嗰啲嘢嘅荒謬之處。

澳洲哲學家 Patrick Stokes 指出，「我有權發表意見」呢句嘢喺西方社會成日都俾人攞嚟維護一啲根本企唔到喺度嘅論點，而呢啲人似乎搞錯咗，以為「有權發表意見」等如「有權唔俾其他人批評自己嘅意見」。

睇埋
--

* 謬論
	+ 唔啦更謬論
	+ 草人謬論

攷
-

1. ↑  Whyte, Jamie (2004). "The Right to Your Opinion". *Crimes Against Logic*. New York: McGraw-Hill.
2. ↑  Deleuze, Gilles (1994). "The Image of Thought". *Difference and Repetition*. Paul Patton (trans.). New York: Columbia University Press.
3. ↑  Whyte, Jamie (August 9, 2004). "Sorry, but you are not entitled to your opinion". The Times. News UK.
4. ↑  李天命，《李天命的思考藝術（最終定本）》，2009，p.112.
5. ↑  Stokes, Patrick (9 October 2012). "You're not entitled to your opinion". *New Zealand Herald*.

| * 睇
* 傾
* 改
唔啦更謬論 |
| --- |
| 訴諸反覆 • 訴諸無知 • 訴諸頑固 • 訴諸斷言 • 默證 • 掩耳盜鈴謬論 • 道德主義謬論 • 自然主義謬論 • 紅鯡魚 • 片面辯護 • 草人謬論 • 我有權發表意見 • 訴諸中庸 • 主流思想謬論 |
| 訴諸情感 | 恐懼 • 諂媚 • 新穎 • 傳統 • 憐憫 • 嘲弄 • 反智 • 仇恨 |
| 起源謬論 | 人身攻擊（你咪又係噉，罪惡關聯，訴諸點解信）• 訴諸權威 • 訴諸動機 • 扣帽 |
| 訴諸後果 | 恐嚇論據 • 一廂情願 |
夏力道一景
扯旗出嘅飛泉
域多利峽路口，前右夏力道，前左柯士甸山道
**夏力道**（英文：**Harlech Road**）係香港一道，喺香港島扯旗山同西高山，近兩山頂之處。道東起域多利峽，過扯旗山南面，由此緩緩而下，到西高峽，再過西高山北面，緩下至山西脊而止。

夏力道西高山到西高峽，係港島徑第一段中間。而西高峽到域多利峽，又係夏力道健身徑同薄扶林樹木研習徑。夏力道同盧吉道，合圍扯旗山南北，有如環山之徑。

名
-

夏力道起名不明，有說來自柯士甸山兵房，當地駐軍會唱威路士國歌《夏力之民》（威路士文《Rhyfelgyrch Gwŷr Harlech》或英文《The Men of Harlech》）。

道
-

道由域多利峽起，近山頂纜車總站。呢處路口分歧，駁得去山頂道、舊山頂道、盧吉道、柯士甸山道同芬梨道。夏力道向西行，見一飛泉，由扯旗山而下。沿途樹木圍繞，再西行到西高峽。呢處有西高山郊遊點。峽有兩分支，一支去盧吉道，一支去克頓道。再往西行，就一直到西高山西面山脊。呢度有山路落山，落去薄扶林水塘。

全道都係石屎路，只可以行細車。所以行人爲主。

公園
--

夏力道下歸薄扶林郊野公園。道尾西高山西側，有龍虎山郊野公園郊遊區二號場。道多兒童遊樂場、特色街燈、路標石地圖，亦有歷史景點同樹木簡介，欄杆美侖美奐，乃旅遊勝景。

史
-

夏力道之名，最早於一九零六年，見諸定例局。估早過呢年起。

註
-

1. ↑  John Stuart Thomson. *China revolutionized*.。書中第廿章中國之外邦人有寫，「The band of the Royal Welsh Fusiliers, from Mt. Austin barracks, plays the stiring Welsh national march, The Men of Harlech. The men sing the chorus :"See ! the bonfire light before ye. How its fiery tongues do call ye. Come as one to death or glory. Heroes of the fisfht."Lest by fire they kill and plunder, Harlech ! Harlech ! make them wonder At thy power that none can sunder; Freedom thou wilt eive."」
**菲律賓特警**又叫**特種武器及戰術部隊**（英文：**Special Weapons and Tactics**，縮寫：**SWAT**），係隸屬菲律賓國家警察各個警區嘅特種警察部隊。當中2010年因為馬尼拉警區特種武器及戰術部隊喺處理馬尼拉人質事件上手法拙劣，導致喺國際上被廣泛報導同受到關注。

呢個部隊並唔係特別行動部隊（英文：Special Action Force）（Special Action Force，SAF），SAF係菲律賓國家級特種警察部隊，擁有相對精良武器裝備同更加優秀人員質素，成日派去菲律賓南部地區清剿莫洛伊斯蘭解放陣線同阿布沙耶夫等恐怖組織。而SAF亦只會喺發生好嚴重罪案同恐襲威脅時先會出動。

組織
--

特種武器及戰術部隊參考美國同名特種武器和戰術部隊嘅編制而組織，每個警區編制大約有20至40名人員，下設小隊，每小隊由8名人員所組成，各具專長，包括通訊、處理爆炸品同狙擊等。

爭議
--

菲律賓特警因為2010年8月23號嘅馬尼拉人質事件而令到更多人認識，當中有香港人甚至叫佢哋做「冇種特警」同「無能菲律賓特種部隊」，因為佢哋覺得菲律賓特警喺呢件事攞人質嘅命仔嚟搞飛，當挾持事件係個遊戲。根據CNN嘅報導，喺馬尼拉人質事件入面，證實有三名香港人畀馬尼拉警方敲爛車窗玻璃嗰時，一名靠窗位置嘅人質被直接敲死。菲律賓特警喺呢件事上面表現差劣，處理手法廣泛咁引起世界各個國家同地區嘅警察同軍事機構關注，成為咗全球反恐演習嘅負面教材，事後部份單位不約而同咁展示咗以挾持旅遊巴為題材嘅人質拯救演習。

參考
--

1. ↑  〈鄭浩：菲律賓解救人質手法拙劣惹諸多批評〉. 原著喺2017年10月24號歸檔. 喺2021年4月19號搵到.
2. ↑  「特蠢部隊」 特蠢訓練 《東方日報》 2010年8月28號



  


|  |  |
| --- | --- |
| Stub icon | 呢篇文係犯罪學、刑罰、罪案同罪犯有關嘅楔位文。歡迎幫維基百科擴寫佢。睇 • 論 • 改 • 歷 |
**聖公會鄧肇堅中學**（英文：**Sheng Kung Hui Tang Shiu Kin Secondary School**）係香港一間基督教男女子中學，位於灣仔愛群道9號，由聖公會港澳教區創辦，1962年成立。呢間學校用英文教。[未記出處或冇根據]學校嘅中文校訓係「恒心，寬恕，容忍」，而希臘文校訓係「HYPOMONE」。現任校長係袁經恒。

學校特色
----

禮堂（肇堅堂）佔地9000平方呎，比大部份學校嘅禮堂大，成個綠色八角形，外面睇落似馬戲團嘅帳幕，裝冷氣，舞台係個標準舞台，適合大型表演。

3層有冷氣嘅多功能體育館，入面有有蓋恆溫游泳池、壁球室、同排舞室等。

* 聖公會鄧肇堅中學嘅東面外觀聖公會鄧肇堅中學嘅東面外觀
* 聖公會鄧肇堅中學嘅西面外觀聖公會鄧肇堅中學嘅西面外觀
* 聖公會鄧肇堅中學嘅南面外觀聖公會鄧肇堅中學嘅南面外觀

主要設施
----

* 19000平方尺嘅有冷氣禮堂（肇堅堂）
* 31個有冷氣課室，全部設有投影機
* 10個特別活動室，畀學術，文藝及教學之用
* 6所科學實驗室
* 多媒體學習室（MMLC）
* 視像室（AV room）
* 一個有20000本藏書，電視錄像閣、互聯網閣嘅空調圖書館
* 一多用途體育館（有舞蹈室、壁球室以及室內游泳池）
* 一個室外籃球場
* 一個地下小教堂

課程
--

### 初中課程

學生一定要讀中文、英文、數學、通識教育、中國歷史、世界歷史、地理、CML、音樂、體育、視覺藝術同埋宗教科。

中一至中二級同學亦要修讀普通話、科學、設計及工藝以及家政。中三學生要修讀生物、化學、物理、創意及工藝以埋個人理財教育。

### 新高中課程

所有學生都要讀核心課程，包括英文、中文、數學、通識教育、宗教教育、音樂同埋體育科。

學生亦可以選修以下呢啲科目：

* 數學延伸單元1／2
* 生物
* 化學
* 物理
* 中國歷史
* 中國文學
* 經濟
* 地理
* 世界歷史
* 企業、會計及財務概論

社制
--

而家校內設有四個社，浚、泓、滙、灝。

學校經常舉辦社制比賽，大部份比賽都係喺體育方面，好似水運會、陸運會。年終時以成績作結算，評出最佳嘅社。

領袖生（Prefect）
------------

領袖生當值會着全身開胸黑袍，領袖生長嘅黑袍更有紫色絲帶作襯邊，以資識別。黑袍嘅外貌，係同香港大學嘅綠袍好相似。

交通
--

* 港鐵：
	+ 港島綫：銅鑼灣站A出口
* 巴士：1、8X、10、19、76、90、92、97、101、111、117

出面網頁
----

|  |  |
| --- | --- |
|  | 維基同享有多媒體嘅嘢：**聖公會鄧肇堅中學** |

* 聖公會鄧肇堅中學嘅官方網站 
	+ 學校歷史
大中華史-2200 —–-2100 —–-2000 —–-1900 —–-1800 —–-1700 —–-1600 —–-1500 —–-1400 —–-1300 —–-1200 —–-1100 —–-1000 —–-900 —–-800 —–-700 —–-600 —–-500 —–-400 —–-300 —–-200 —–-100 —–0 —–100 —–200 —–300 —–400 —–500 —–600 —–700 —–800 —–900 —–1000 —–1100 —–1200 —–1300 —–1400 —–1500 —–1600 —–1700 —–1800 —–1900 —–2000 —先秦秦漢魏晉南北朝隋唐宋元明清近代傳疑時代  
參攷三皇五帝夏商周西周東周春秋戰國戰國秦二里頭文化漢西漢東漢三國曹魏蜀漢西晉晉東吳東晉十六國南北朝宋齊梁陳北魏東魏西魏北齊北周隋唐五代十國遼西夏宋北宋南宋西遼金大蒙古國元明清南明中華民國大陸時期臺灣時期中華人民共和國大日本帝國南越國大順←西楚←新朝←玄漢←武周←北元←後金←太平天國五代梁唐晉漢周←秦滅六國←明末民變←孝文漢化←玄武門之變←三監之亂←八王之亂←甲午戰爭←文化大革命←義和拳之亂←靖難之變←黃巾之亂←永嘉之亂←黃巢之亂←三藩之亂←盤庚遷殷←周召共和←安史之亂←三家分晉←第一次鴉片戰爭←嘉靖倭亂←土木堡之變史前時代  
舊石器時代　中石器時代　新石器時代　青銅器時代  
此格： 去睇 • 討論 • 編輯 • 歷史
**大清**（粵拼：daai6 cing1；滿文：**ᡩᠠᡳᠴᡳᠩ  
ᡤᡠᡵᡠᠨ**，穆麟德：*daicing gurun*），亦叫做**中華大清國**、**大清國**、**大清帝國**、**中國**（滿文：**ᡩᡠᠯᡳᠮᠪᠠᡳ  
ᡤᡠᡵᡠᠨ**，穆麟德：*dulimbai gurun*）等，或者係就咁叫**清**，因為皇室係滿洲人，又叫**滿清**（mun5 cing1），係個已滅亡政權，漢族歷史學説等視佢為中國史上最後一個皇朝，叫**清朝**。大清由滿人統治，發源響今日中國東北地方，皇帝姓愛新覺羅。大清1616年由努爾哈赤創立，最初叫**金**，史稱**後金**。1636年先改國號做大清。1644年越山海關進入中原，滅大明同大順，以及平定四周諸國，直至1912年溥儀退位而亡，取而代之嘅係中華民國。

中國斷代史來講，清朝係入關開始計，接住明朝，為中華民國所代，年份由1644年到1911年。

外文原先多數叫大清做Ch'ing。響1958年，有漢語拼音系統之後，外文逐漸寫做Qing。

1899年立嘅大清國旗，又叫黃龍旗

史
-

滿人，原本係女真人，一直住響滿洲，即係今日叫嘅東北。大明皇帝朱元璋（洪武皇帝），為咗壓制元朝（北元）勢力，喺滿洲一帶設遠東指揮使司，開始落手控制女真部各族。女真建州部猛哥帖木兒（努爾哈赤六世祖）嗰陣係大明建州衛左都督，北方有部族勢力強大，南下壓迫住建州女真。猛哥帖木兒被殺，建州部被迫南移，最後定居赫圖阿拉（之後改稱為興京，喺今日中國嘅遼寧省新賓縣境內）。

南移後，建州女真部同大明交往密切，建州部社會生產力提高，經濟繁榮，開始有八旗制。咁啱呢個時候，係努爾哈赤任大明建州部阿頭。1583年（大明萬曆十一年），努爾哈赤襲封為指揮使，以祖、父遺甲十三副，相繼兼併海西女真部，征服東海女真部，統一咗分散喺滿洲各地嘅女真各部。

### 立國

1616年（大明萬曆四十四年），努爾哈赤喺赫圖阿拉稱汗，建立大金（史稱後金），改元天命，定都赫圖阿拉。1618年（天命三年，大明萬曆四十六年），努爾哈赤公告「七大恨」嘅討明檄文，起兵反明。1621年遷都遼陽，叫東京。1625年又遷都瀋陽，改名盛京。1626年，努爾哈赤響寧遠之戰一役中，畀明軍大炮打到重傷，無幾耐就死咗。

1627年，努爾哈赤第八個仔皇太極繼位。1636年（大明崇禎九年），皇太極改國號做大清，改元號為崇德稱帝。1643年皇太極病死，第九個仔愛新覺羅福臨（順治皇帝）繼位。

### 入關

1644年（甲申年，大清順治元年，大明崇禎十七年，大順永昌元年），李自成喺西安建立大順，之後重帶兵攻陷大明國都北京，明思宗朱由檢吊頸自殺。李自成喺北京做齊儀式，準備做全中國皇帝。之但係佢仍然堅持喺北京推行軍法，結果好多人唔妥佢，所以穩定唔到民心。大清軍說服大明將軍吳三桂投降，喺佢嘅帶領之下入關。李自成入城40日就急急退守到西安，隨後多爾袞迎關外嘅清世祖愛新覺羅福臨入關，國都搬到北京。開始推行剃髮易服，有好多人反抗。

呢個時候，中國境內，大清、大明同大順三國鼎立。大清入關企穩之後，就向大明同大順推進。大明官員迎福王朱由崧做皇帝。大明想聯大清抗大順，大順不敵，最後敗亡。大清轉移向大明埋手，南下過程中，江南一帶受到血腥鎮壓，揚州十日，嘉定三屠。大清一直遇到好大反抗，但係大明朝廷同宗室唔團結，俾人逐個擊破，最後回天乏術，南方各省失守，最後大明皇帝朱由榔（永曆帝，桂王）要敗走緬甸，始終落入大清手裏面。而比較大規模嘅反抗得返喺臺灣嘅鄭成功，不過1662年魯王朱以海同鄭成功都病死，大明滅亡，1683年，連鄭成功後人鄭克塽都投降，清康熙帝玄燁統一中國。

### 滅亡

1911年（清宣統三年）辛亥革命之後，各省都逐一宣佈獨立。清帝溥儀喺1912年退位，大清正式滅亡。滿清自從入關，皇帝總共有十二個，統治咗中國268年，成為中國最後一個君主政權。

| **清** |
| --- |
| 首都 | 初建都於赫圖阿拉，後瀋陽1644年遷都北京 | 大清嘅地圖大清嘅地圖 |
| 君主 -開國君主  -滅亡君主 | 共11位愛新覺羅皇太極愛新覺羅溥儀 |
| 建立 | 1616年號金；1636年改號大清 |
| 滅亡 | 1912年 |
|

註
-

1. ↑  《清史稿》、卷三、本紀三、太宗本紀二。「崇德元年夏四月乙酉，祭告天地，行受尊號禮，定有天下之號曰大清……」
2. ↑  黃興濤：《重塑中華：近代中國「中華民族」觀念研究》，香港三聯書店有限公司，2017年7月10日
**阿爾丹杜雅·沙麗布謀殺案**（馬來話：Pembunuhan Altantuya Shaariibuu）係一宗馬來西亞嘅謀殺案，受害人蒙古女郎阿爾丹杜雅·沙麗布，2006年10月19號喺馬來西亞首都吉隆坡嘅沙亞南區暗角處，俾人用C-4炸藥殺害，或者被殺後俾人用C-4炸藥毀屍滅跡。

2009年4月9號，沙亞南高等法庭裁決，判處兩名涉案被告，西魯·阿茲哈·烏馬同阿茲拉·哈德里死刑，結束長達159日嘅審訊。兩名被告向上訴庭上訴，2013年8月23號獲判無罪釋放，控方同日繼續向聯邦法院提出上訴，期間西魯棄保潛逃澳洲。2015年1月13號，聯邦法院推翻上訴庭判決，裁定兩名被告罪名成立，判處死刑。西魯畀澳洲扣留，阿茲拉就喺加影監獄候刑。

2008年7月3號，時任馬來西亞副首相納吉阿都拉薩嘅助手阿都拉薩·巴金達請嘅私家偵探巴拉蘇巴馬廉（P Bala Subramaniam）揭露納吉同阿爾丹杜雅·沙麗布擁有性關係。而阿丹杜雅更係馬來西亞向法國買潛水艇嘅中間人，並曾經向納吉索取50萬美元嘅佣金。巴拉指出，雖然佢俾警方錄口供時，曾告知納吉與同阿丹杜雅擁有親密嘅關係，但警方冇將呢啲內容刪除，冇納入到供詞，檢控官亦冇喺法庭上盤問佢呢件事。7月10號，納吉喺閉門召開嘅巫統特別匯報會上，對著全國191個巫統區部、巫青團、婦女組及女青年團領袖約800人嘅面前，以真主嘅名義發誓，否認自己曾經同阿丹杜雅見面，或彼此互相認識。

2019年12月，死囚阿茲拉通過律師發佈法定聲明，指控前首相納吉阿都拉薩就係下令佢殺害阿爾丹杜雅嘅指使人，並入稟法庭申請審核裁決，獲聯邦法院批准，將於2020年4月聆訊。

睇埋
--

* 納吉阿都拉薩相關爭議（馬來話：Kontroversi Najib Razak）
* 一個馬來西亞發展有限公司醜聞

參考
--

1. ↑  〈奇案追"中"（第19篇）．2006年 蒙古女郎炸屍案 中国报 ChinaPress〉. *www.chinapress.com.my*. 喺2021-04-05搵到.
2. ↑  〈C4炸药炸死 蒙古女郎案轰动 社会〉. 《東方網 馬來西亞東方日報》 (簡體中文). 喺2021-04-05搵到.
3. ↑  〈马来西亚涉谋杀蒙古女郎警员于澳洲被捕〉. 《BBC News 中文》 (簡體中文). 2015-01-21. 喺2021-04-05搵到.
4. ↑  黄凌风 (2008-07-03). 〈宣誓书揭纳吉与阿旦杜亚性关系拉萨私家侦探爆蒙女案惊人指控〉. *Malaysiakini* (中文). 喺2021-06-07搵到.
5. ↑  〈當800黨員面前發誓‧納吉稱不認識安娜〉. 《光明日报》 (臺灣中文). 喺2021-06-07搵到.
6. ↑  纳德斯瓦兰 (2019-12-16). 〈死囚阿兹拉大爆料："是纳吉命令我杀阿旦的"〉. *Malaysiakini* (中文). 喺2021-04-05搵到.
7. ↑  〈◤蒙古女郎被杀炸尸◢ 前特警阿兹拉惊人爆料：纳吉指使消灭阿旦杜亚 中國報〉. 《中國報 China Press》 (美國英文). 喺2021-04-05搵到.
8. ↑  張, David (2019-12-16). 〈「就是纳吉指示杀阿旦杜亚」前特警发表惊人指控〉. 《马来西亚诗华日报新闻网》 (中國中文). 喺2021-04-05搵到.
9. ↑  〈前特警阿兹拉惊人指控：是纳吉指示杀阿旦杜亚 国内〉. 《東方網 馬來西亞東方日報》 (簡體中文). 喺2021-04-05搵到.
10. ↑  〈阿兹拉审核裁决申请获准，明年4月聆讯〉. *Malaysiakini* (中文). 2019-12-17. 喺2021-04-05搵到.
**關索**（索讀朔，粵拼：gwaan1 sok3）係小說《三國演義》入便嘅虛構人物，關羽第三個囝。

人物來歷
----

史書入便並冇關於關索嘅記載，《三國志·蜀書·關羽傳》記載關羽得兩個囝：大囝關平、細囝關興。

《三國演義》嘅其中一個版本《全像通俗三國志傳》入便對關索嘅出身做咗詳細嘅描述，入便提過關索係關羽因為殺人而喺出便避難嗰陣時出世，後嚟走去荊州認返阿爸。

而喺而家通行嘅毛本《三國演義》入便對關索嘅描述就少啲，其中提到關索跟住關羽守荊州，荊州失陷之後，關索喺鮑家莊養病。諸葛亮喺打孟獲嗰陣用過佢做先鋒。

明朝成化年間（1465年－1487年）有說唱詞話《花關索傳》，記述關索同老婆鮑三娘守葭萌關嘅故事。而家四川廣元市昭化古城北便有鮑三娘墓。《花關索傳》入便重提到關索喺認阿爸途中同盧塘寨王令公嘅囡王悅、王桃比武重贏咗，所以娶咗呢兩個女人；喺南征孟獲嗰陣時同孟獲個囡花鬘相愛，重喺打完仗之後結為夫婦。而家中國雲南一帶重流傳住唔少關於關索嘅傳說。

影響
--

《水滸傳》入便嘅楊雄嘅綽號叫做「病關索」。

攷
-

1. ↑  索嘅粵音有兩個，意思都唔同，可査粵語審音配詞字庫。根據聖帝世系攷證 互聯網檔案館嘅歸檔，歸檔日期2014年7月17號，.，關索嘅字係「維之」，而字有時可以解釋返個名。所謂「維之」即係維繫、綁住嘅意思，根據康熙字典對「索」字嘅釋義，「索」讀sok3時解「繩索」，而讀saak3時解「求」「求得而用之」，根據個字，明顯嘅名嘅意思係「繩索」。

| * 睇
* 傾
* 改
三國演義嘅虛構人物 |
| --- |
| 曹魏 |  黃奎 ‧ 孔秀 ‧ 韓福 ‧ 孟坦 ‧ 卞喜 ‧ 王植 ‧ 胡班 ‧ 秦琪 ‧ 淳于導 ‧ 夏侯恩 ‧ 晏明 ‧ 鍾縉 ‧ 鍾紳 ‧ 韓德 ‧ 秦慶童 ‧ 祖弼 ‧ 夏侯德 |
| 蜀漢 |  周倉 ‧ 關索 ‧ 苟安 ‧ 馬雲騄 |
| 東吳 | 
 吳國太 ‧ 賈華 ‧ 周善 
 |
| 南蠻 | 
 朵思 ‧ 木鹿 ‧ 兀突骨 ‧ 金環三結 ‧ 董荼那 ‧ 阿會喃 ‧ 忙牙長 ‧ 孟優 ‧ 孟節 ‧ 帶來洞主 ‧ 祝融夫人 ‧ 楊鋒 
 |
| 其他 | 
 趙岑 ‧ 普淨 ‧ 裴元紹 ‧ 鄂煥 ‧ 程遠志 ‧ 鄧茂 ‧ 岑璧 ‧ 杜遠 
 |
| 睇埋 | 
 三國演義 ‧ 三國演義嘅實存人物 ‧ 三國虛構人物 ‧ 羅貫中 
 |
**臺灣地區領導人**，或者叫**臺灣當局領導人**、**臺灣方面領導人**，係中華人民共和國政府同中華人民共和國媒體為咗描述佢哋認為冇台灣實際管轄權嘅中華民國總統，所塑造出嚟嘅一個名詞。呢個係中國大陸媒體用嘅標準詞彙，用呢個稱呼反映出中共當局認知嘅「喺台灣嘅中華民國唔係國家」嘅政治正確效果。中華人民共和國政府唔承認1949年之後遷移到台灣嘅中華民國政府，唔承認佢最高領導人嘅正式官銜「**中華民國總統**」。喺中國大陸經營嘅境外電視台，如鳳凰衛視，就一般用「台灣領導人」呢一個較為折衷嘅稱謂嚟指代中華民國總統。

台灣用緊「中華民國」國號，所以選舉出嘅總統正式官銜唔係「台灣總統」，法律上係中華民國總統。如果中國大陸媒體講台灣總統，等於承認台獨；如果講中華民國總統，就等於承認兩個中國。所以，中國大陸採用「台灣地區領導人」嚟代替中華民國總統：用「地區」講明台灣唔係一個國家，用「領導人」唔等同於「總統」。不過大陸媒體亦唔會稱之為「台灣省領導人」，因為咁樣稱呼等同將中華民國總統降格為省級領導人，咁樣稱呼可能會激嬲一啲傳統嘅親中國國民黨人士。雖然指同樣嘅職位，就有唔同嘅含義，正如同大陸人、外省人、中國人都有一啲唔同嘅含義。

根據北京當局嘅規定，中華人民共和國媒體一般唔可以用「中華民國」字樣描述台灣當局。不過如果新聞入面無辦法避免正式稱謂，就需要喺佢官銜或者機構名上面加引號，如「中華民國總統」、「總統府」等。

參考
--

1. ↑  〈自稱"台總統" 馬英九辯稱非"台灣國"〉. 東南新聞網. 2009-06-03. 原著喺2013-12-03歸檔. 喺2009-07-26搵到.
2. ↑  〈台灣地區領導人選舉結束 馬英九、蕭萬長獲勝-海峽兩岸-人民網〉. 原著喺2016年3月3號歸檔. 喺2016年2月26號搵到.
團一大紀念廣場嘅樣
**團一大紀念廣場**（粵拼：tyun4 jat1 daai6 gei3 nim6 gwong2 coeng4）係喺中國廣東省廣州市入面嘅其中一個攞咗共青團做主題嘅文化廣場，而呢個廣場係成個廣東省入面，第一個以共青團做主題嘅歷史文化主題紀念廣場。而呢個廣場喺2012年5月7號起好，喺越秀區嘅越秀南路同東園橫路、挹翠路交界嘅西北邊。

主要紀念對象
------

喺1922年5月5號——10號，中國社會主義青年團第一次全國代表大會喺廣東省廣州市嘅東園度開咗。而喺北京、上海、天津、南京、廣州、長沙、武昌、唐山、保定、太原、杭州、潮州同佛山等15個城市地區代表團嚟嘅25位代表參加咗呢次大會。會入面通過咗《中國社會主義青年團綱領》同《中國社會主義青年團章程》等呢6個決議案，重將中國社會主義青年團第一屆中央執行委員會整咗出嚟。開咗呢次會之後，話中國社會主義青年團已經正式成立咗。

地鐵站改名之爭
-------

睇埋：團一大廣場站
2011年12月30號，廣州市民政局出咗份第271期嘅地名改名公告就話，將地鐵嘅「越秀南站」改名嗌「團一大廣場站」，喺民眾聽到有「團一大廣場」嘅嘢就猛咁畀人鬧，唔知「團一大廣場」係乜杘。後嚟廣州地鐵喺官方微博度話：「根據廣州市嘅相關法例，地鐵站嘅改名係由民政局地名辦話事嘅，詳細嘅嘢唔該問下佢」。但係廣州民政局地名辦出嘅改名通告就話申請改地鐵站名嘅，咁啱就係地鐵公司話改就改嘅。

附近嘅建築
-----

* 省港罷工委員會舊址紀念館
* 東園
* 中華全國總工會舊址 (廣州)
* 越秀南客運站

參攷
--

1. ↑  "团一大"纪念广场今落成揭幕 互聯網檔案館嘅歸檔，歸檔日期2019年5月15號，. 網易 喺2012-05-08搵到
2. ↑  〈广州地铁"越秀南站"更名遭质疑〉. 《羊城晚报》. 网易. 2012-01-02. 原著喺2019-05-15歸檔. 喺2012-05-07搵到.
搵緊歌手嘅話，請睇〈**羅拔圖卡路士 (歌手)**〉。
羅拔圖卡路士
**羅拔圖卡路士**（**Roberto Carlos**，1973年4月10號—）係巴西足球員，曾經贏過2002年FIFA世界盃冠軍。

卡路士好早就出咗名，1995年佢喺意甲打國際米蘭，但只打咗兩年，1997年佢轉咗去西甲嘅皇家馬德里，一打就打咗十一年。佢喺皇馬好出名，贏過三屆歐洲聯賽冠軍盃（1998、2000、2002），咁樣嘅成績對皇馬嚟講已經好威，因為皇馬曾經喺1950年代連贏五屆歐冠盃，之後一段時間，幾乎一屆都冇贏到。

佢以前打前鋒，後嚟轉打後衛，以射罰球出名，幾乎每射必入。之但身為後衛，佢經常攻多過守，因此成日俾人批評佢冇防守意識。

卡路士早喺1992年已經打巴西國家隊，最好成績係2002年FIFA世界盃冠軍。嗰年佢重贏埋歐洲聯賽冠軍盃，但係淨係獲得世界足球先生提名（嗰屆朗拿度贏咗），所以嗰陣時就引嚟咗爭議。

卡路士喺2006年退出巴西國家隊。2007年佢離開皇馬，去咗土耳其嘅費倫巴治，2010年去咗巴西嘅哥連泰斯，2011年再轉會俄羅斯嘅安治。

獎項
--

* 歐洲聯賽冠軍盃：1998、2000、2002
* 世界盃：2002



|  |  |
| --- | --- |
|  | 呢篇同巴西人相關係楔位文。歡迎幫維基百科擴寫佢。睇 • 論 • 改 • 歷 |
萬有引力常數G，喺兩個物體（M1、M2）之間嘅影響。
 **萬有引力常數**（粵拼：maan6 jau5 jan5 lik6 soeng4 sou3）
（記作 **G**），又叫**重力常數**或**牛頓常數**，係一個包含喺對有質量嘅物體間嘅萬有引力嘅計算之中嘅實驗物理常數。佢出自牛頓嘅萬有引力定律同埋愛因斯坦嘅廣義相對論。佢唔應將同小寫嘅*g*混淆，後者係局部引力場（等於局部引力引起嘅加速度），尤其係喺地球表面。

根據萬有引力定律，兩物體間嘅吸引力（*F*）同兩者嘅質量（*m*1 和 *m*2）嘅乘積成正比，而同佢哋之間嘅距離（*r*）嘅平方成反比：

{\displaystyle F=G{\frac {m\_{1}m\_{2}}{r^{2}}}.}
其中嘅比例常數 *G* 即係萬有引力常數。

萬有引力常數大概係物理常數中最難測量嘅。喺國標單位制嘅單位中，2014年嘅科學技術數據委買會推薦嘅萬有引力常數值為：

{\displaystyle G=\left(6.67408\pm 0.00031\right)\times 10^{-11}\ {\mbox{m}}^{3}\ {\mbox{kg}}^{-1}\ {\mbox{s}}^{-2}}，
最早記載由卡文迪什用扭秤測量。

近代，一啲物理學家認為萬有引力常數並非定值，而係隨宇宙年齡嘅增長而逐漸變大，詳情睇狄拉克嘅大數假說。唔過目前重未有可靠實驗證據顯示萬有引力常數係變化嘅。

參考
--

1. ↑  George T. Gillies (1997), "The Newtonian gravitational constant: recent measurements and related studies", *Reports on Progress in Physics*, **60**: 151–225, doi:10.1088/0034-4885/60/2/001, 原著喺2019年12月13號歸檔, 喺2016年7月27號搵到. 一個長篇且詳細嘅評論。龍請參見圖一和表二。
2. ↑  CODATA Value: Newtonian constant of gravitation

睇埋
--

* 地心吸力
* 標準重力
喺數論中，**全循環質數** ，又叫**長質數**，係指一個質數*p*，令分數1/*p*嘅循環節長度比質數少1，更精確地講，全循環質數係指一個質數*p*，喺一個已知底數為*b*嘅進位制下，喺下面算式中可以得出一個循環數嘅質數：

{\displaystyle {\frac {b^{p-1}-1}{p}}}
若果*p*係11，*b*係2，所得嘅數字0001011101係循環數

0001011101 × 1 = 0001011101
0001011101 × 2 = 0010111010
0001011101 × 3 = 0100010111
0001011101 × 4 = 0101110100
0001011101 × 5 = 0111010001
0001011101 × 6 = 1000101110
0001011101 × 7 = 1010001011
0001011101 × 8 = 1011101000
0001011101 × 9 = 1101000101
0001011101 × 10 = 1110100010
而{\displaystyle {1 \over 1011}=0.{\overline {0001011101}}}，循環節長度係10，比11少1，因此11係二進位嘅全循環質數。

十進位中嘅全循環質數有：

7, 17, 19, 23, 29, 47, 59, 61, 97, 109, 113, 131, 149, 167, 179, 181, 193, 223, 229 , 233, 257, 263, 269, 313, 337, 367, 379, 383, 389, 419, 433, 461, 487, 491, 499, 503, 509, 541, 571, 577, 593,... （OEIS數列A001913）

參考
--

1. ↑  Dickson, Leonard E. 1952, *History of the Theory of Numbers, Volume 1*, Chelsea Public. Co.

1. Conway, J. H. and Guy, R. K. The Book of Numbers. New York: Springer-Verlag, 1996.
2. Francis, Richard L.; "Mathematical Haystacks: Another Look at Repunit Numbers"; in *The College Mathematics Journal*, Vol. 19, No. 3. (May, 1988), pp. 240–246.

睇埋
--

* 循環小數
* 循環數

出面網頁
----

* Weisstein, Eric W. "Artin's Constant" - MathWorld.（英文）
* Weisstein, Eric W. "Full Reptend Prime" - MathWorld.（英文）